text: 1Mana chiriyaspa mañakunapuni kasqanta yachachispanmi Jesusqa huk rikch'anachiy simita paykunaman nirqan: 2–Huk llaqtapin karqan huk juez Diostapas mana manchakuq, runatapas mana respetaq. 3Kallarqantaq chay llaqtapi huk viudapas. Paymi sapa kuti juezman riq awqanmanta librananpaq chaninchayta mañakuspa. 4Chaymi juezqa unayña mana chaninchayta munashaspapas sonqonpi nirqan: –Diosta mana manchakushaspaypas, runata mana respetashaspaypas, 5hinata kay viudapaq qatiykachawasqanrayku chaninchapusaq, amaña hamupayawaspa pacienciayta tukuwananpaq, nispa. 6Señor Jesusqa nillarqantaqmi: –Uyariychis chay mana chanin juezpa nisqanta. 7¿Diosqa manachu akllakusqankunaq tuta-p'unchay mañakusqankuta chaninchapunman? ¿Payqa unaytachu suyachikunman? 8Manan, usqhayllan paykunapaq chaninchapunqa. Ichaqa Runaq Churin hamuspa, ¿Diospi iñiq runakunata kay pachapi tarinqachu? nispa. 9Chanin runaman tukuspa hukkunata pisichaqkunamanmi kay rikch'anachiy simitapas Jesusqa nillarqantaq: 10–Iskay runan Dios yupaychana wasiman wicharqan mañakuq. Hukninmi karqan fariseo, huknintaq contribución cobraq. 11Fariseon sayaykuspa kay hinata mañakurqan: Diosníy, graciastan qoyki, manan wakin runakuna hinachu kani suwakuq, mana chanin, wasanchaq, manallataq kay contribución cobraq hinapaschu kani. 12Iskay kutitan semanapi ayunani, tukuy ima tarisqaymantan diezmotapas qoyki, nispa. 13Contribución cobraqtaq ichaqa karullapi sayaykuspa hanaq pachata qhawariyllatapas mana munarqanchu, aswanmi llakikuymanta qhasqonta takakuspa mañakurqan: Diosníy, ñoqa huchasapata khuyapayaykuway, nispa. 14Niykichismi, chay contribución cobraqmi wasinta Diospa chaninchasqan kutipurqan, manataqmi fariseochu. Pipas hatunchakuqqa k'umuykachisqan kanqa, k'umuykukuqtaqmi hatunchasqa kanqa, nispa. 15Jesusmanmi wawakunata pusamurqanku llamiykunanpaq, yachachisqankunataq chayta rikuspa paykunata phiñarirqanku. 16Jesustaq paykunata nirqan: –Wawakunaqa hinalla ñoqaman hamuchunku, ama paykunata hark'aychischu, Diospa qhapaqsuyunqa kay wawakuna hina kaq runakunallapaqmi. 17Cheqaqtan niykichis, pipas wawa hina Diospa qhapaqsuyunta mana chaskiqqa, manan chayman haykunqachu, nispa. 18Huk umalli runan Jesusta tapurqan: –Allin yachachikuq, ¿imatan ruwasaq wiñay kawsayniyoq kanaypaq? nispa. 19Hinan Jesusqa payta nirqan: –¿Imaraykun “allin” niwanki? Manan pipas kanchu “allinqa”, aswanpas sapan Diosllan. 20Diospa kamachikuy siminkunataqa yachankin riki: “Aman wasanchankichu. Aman pitapas wañuchinkichu. Aman suwakunkichu. Aman llullakuspa tumpankichu. Taytaykita mamaykita allinta respetanki”, nisqata, nispa. 21Hinan payqa Jesusta nirqan: –Tukuy chaykunataqa waynacha kasqaymantapachan hunt'arqani, nispa. 22Jesustaq chayta uyarispa payta nirqan: –Kanraqmi ruwanayki, llapan kaqniykita vendemuspa wakchakunaman qomuy, hinan hanaq pachapi qhapaq kayniyki kanqa, hinaspa qhepayta hamuy, nispa. 23Hinaqtinmi chay runaqa chaykunata uyarispa anchata llakikurqan, sinchi qhapaq kasqanrayku. 24Jesustaq ancha llakisqa kasqanta rikuspa nirqan: –May sasapunin qhapaqkunapaqqa Diospa qhapaqsuyunman haykuyqa kanqa. 25Camelloraqmi yawriq ninrinta suchuyta atinman Diospa qhapaqsuyunman qhapaqpa haykunanmantaqa, nispa. 26Hinan chayta uyariqkunaqa nirqanku: –Chhaynaqa, ¿pillañataq qespichisqaqa kanman? nispa. 27Chaymi Jesusqa nirqan: –Runakunapaqqa mana atinan, Diospaqmi ichaqa atikun, nispa. 28Hinaqtinmi Pedroqa nirqan: –Ñoqaykuqa lliw imaymanaykuta saqespan qhepaykita hamuyku, nispa. 29Chaymi Jesusqa paykunata nirqan: –Cheqaqtan niykichis: Pipas wasinta, tayta-mamanta, wawqenkunata, warminta, wawankunata, Diospa qhapaqsuyunrayku saqemuqqa, 30kay tiempopin ancha askhata chaskinqa, qhepa tiempopitaq wiñay kawsayta chaskinqa, nispa. 31Jesusqa chunka iskayniyoq yachachisqankunata sapaqman pusaspan nirqan: –Kunanqa Jerusalén llaqtamanmi wicharishanchis, Runaq Churinmanta profetakunaq lliw qelqasqanmi hunt'akunqa. 32Mana judío runakunamanmi hap'ichisqa kanqa, paykunan asipayanqaku, k'aminqaku, thoqaykunqaku ima. 33Suq'aykusqanku qhepatataq wañuchinqaku, ichaqa kinsakaq p'unchaypitaq kawsarimpunqa, nispa. 34Paykunataq mana chaykunata entienderqankuchu, manataq yacharqankuchu imamantachus rimasqantapas. 35Jericó llaqtaman Jesusqa sispaykushaqtinmi, huk ñawsa ñan patapi limosnata mañakuspa tiyasharqan. 36Askha runaq purisqanta uyarispataq imachus kasqanta tapukurqan. 37Nazaret llaqtayoq Jesuspa purishasqanta willaqtinkutaq 38ñawsaqa waqyakurqan: –¡Davidpa churin Jesús, khuyapayaykuway! nispa. 39Ñawpaqta riqkunataq phiñarikurqanku upallananpaq. Ñawsataq ichaqa aswantaraq waqyakurqan: –¡Davidpa churin Jesús, khuyapayaykuway! nispa. 40Chaymi Jesusqa sayaykuspa kamachikurqan pusamunankupaq. Asuykamuqtintaq payta tapurqan: 41–¿Ima ruwapunaytan munanki? nispa. Ñawsataq nirqan: –Señor, qhawarichiwanaykitan munani, nispa. 42Jesustaq payta nirqan: –Qhawariy, Diospi iñiyniykin qhaliyachisunki, nispa. 43Hinan kaq rato qhawarirqan, chaymi Jesuspa qhepanta ripurqan Diosta hatunchaspa. Llapa runataq chayta rikuspa Diosta yupaycharqanku.


c: text/html

text: 1Neguev hap'iypi Arad llaqta reyqa Canaán runan karqan, paymi uyarirqan “Israel runakunan Atarimman riq ñanninta hamushan” nisqata, hinaspan payqa Israel runakunawan maqanakuq rispa wakin Israel runakunata presota aparqan. 2Chaymi Israel runakunaqa Señor Diosman prometekurqanku: –Señor Diosniyku, qan kay runakunata hap'ichiwankiku chayqa, llapan llaqtankutan thunisaqku, nispa. 3Hinan Señor Diosqa Israel runakunaq mañakusqanta uyarispa Canaán runakunata paykunaman hap'ichirqan, chaymi Israel runakunaqa llapallanta Canaán runakunata wañuchirqanku, llaqtankutapas llapanta thunirqanku. Chaymi chay cheqasta Horma nispa suticharqanku. 4Chaymantataq Israel runakunaqa Hor orqomanta puririrqanku Puka Qochaman riq ñanninta Edom suyuta muyurinankupaq. Hinan runakunaqa ñanta purishaspanku phiñakurqanku, 5hinaspan Dios contra Moisés contra rimarqanku: –¿Imapaqmi Egipto suyumanta horqomuwarqankiku kay ch'inneqpi wañunaykupaq? ¡Manan unupas mikhunapas kanchu! ¡Amikuykuñan kay ima kasqan mikhunawan! nispa. 6Chaymi Señor Diosqa venenoyoq mach'aqwaykunata rikhurichirqan runakunata picananpaq, hinan askha Israel runakuna mach'aqwaypa picasqan wañurqanku. 7Runakunataq Moisesman rispa nirqanku: –¡Huchallikuykun Señor Dios contra qan contrapiwan rimaspayku! ¡Mañapuwayku Señor Diosmanta kay mach'aqwaykunata ñoqaykumanta ch'usaqyachinanpaq! nispa. Chaymi Moisesqa Señor Diosmanta mañakurqan Israel runakunata pampachananpaq. 8Señor Diostaq Moisesta nirqan: –Chay mach'aqwaykunaq rikch'ayninta ruwaspa huk sayaq k'aspiman warkuy, hinan mach'aqwaypa picasqan runaqa k'aspipi warkusqa mach'aqway rikch'ayta qhawarispa qhaliyanqa, nispa. 9Chaymi Moisesqa broncemanta huk mach'aqway rikch'ayta ruwaspa huk sayaq k'aspiman warkurqan, hinan pipas mach'aqwaypa picasqan kaqkunaqa bronce mach'aqway rikch'ayta qhawarispa qhaliyarqanku. 10Chaymantataq Israel runakunaqa puririllarqankutaq, hinaspa Obotpi karpakurqanku. 11Obotmanta puririspataq Moab suyuq inti lloqsimuy lado ch'inneqpi Ije-abarim llaqtapi karpakurqanku. 12Chaymanta puririspataq Zered wayq'opi karpakurqanku. 13Zeredmanta puririspataq Arnón mayu chimpa ch'inneqpi karpakurqanku, chay ch'inneqqa Amor runakunaq hallp'ankaman mast'arikun. Arnón mayuqa Moab suyuta Amor runakunaq suyuntawanmi t'aqan. 14Chayraykun Señor Diospa Awqa-tinkuynin nisqa Qelqapiqa nin: ... Sufa hap'iypi Waheb llaqta, k'aha-k'ahakuna Arnón mayupas, 15wayq'okunan uraykun Ar llaqtakama, Moab suyu qorpakaman mast'arikun..., nispa. 16Arnón mayumantataq puririrqanku Beer nisqa p'uytuman, chaypin Señor Diosqa Moisesta nirqan: –Huñuy llapa runakunata, hinan unuta ñoqa qosqaykichis, nispa. 17Chaymi Israel runakunaqa takirqanku: –¡Phullpumuy, unu p'uytu! ¡Takiychis unu p'uytumanta! 18Umallikunan t'oqorqanku kamachina varankuwan, llaqta apukunan hasp'irqanku tawnankuwan, nispa. Chaymantataq Israel runakunaqa ch'inneqmanta puririrqanku Matanaman, 19Matanamantataq Nahalielman, Nahalielmantataq Bamotman, 20Bamotmantataq Moab suyupi kashaq wayq'oman. Chay wayq'oqa Pisga orqoman wichanapin kashan, chay orqomantan ch'inneq rikukun. (Dt 2.26-37) 21Israel runakunan willaqkunata kacharqanku Amor runakunaq reynin Sehonta nimunankupaq: 22–Ama hinachu kay, suyuykita pasarichiwayku. Manan chakra-chakrantachu pasasaqku, manataqmi uvas chakrantapaschu, manallataq pukyuykikunamantapas unuta ukyasaqkuchu, aswanpas hatun ñannillantapunin pasasaqku mana mayman kutirispa, nispa. 23Amor runakunaq reynin Sehontaq ichaqa suyunta Israel runakunaq pasananta mana munaspa llapan soldadonkunata huñurqospa ch'inneqta pasarqan Israel runakunawan maqanakuq, hinan Jahazaman chayaspa chaypi Israel runakunaman phawaykurqan. 24Israel runakunataq ichaqa paykunata sinchita atiparqanku, hinaspan hallp'ankuta hap'ikapurqanku, Arnón mayumanta wichay ladopi Jaboc mayukama, Amón runakunaq suyun qorpakama. Chay qorpaqa allin hark'asqan karqan. 25Ahinapin Israel runakunaqa Amor runakunaq llapan llaqtankuta hap'ikapurqanku, hinallataq Hesbón llaqtata, muyuriqnin llaqtachakunatapas hap'ikapurqanku. 26Hesbón llaqtaqa Amor runakunaq reynin Sehonpa tiyananmi karqan. Rey Sehonmi Moabpa ñawpaq reyninwan maqanakusqa, hinaspan Sehonqa llapan chay hap'iy hallp'anta qechusqa Arnón mayukama. 27Chaymi taki kamariqkuna kay hinata nisqaku: –Hesbón llaqtaman hamuychis, wakmanta sayarichisqa kachun, Sehonpa llaqtan allichasqa kachun. 28Hesbonmantan nina wach'irimurqan, Sehonpa llaqtanmantan nina qallumurqan, Moabpi kashaq Ar llaqtatan ch'usaqyachirqan, Arnón orqo-orqopi tiyaqkunatan ruphaykurqan. 29¡Ay, qanmanta Moab llaqta! ¡Quemos diosta yupaychaqkuna chinkasqan kashankichis! Quemosmi churinkunata wikch'upurqan ayqekunankupaq, ususinkunatataq Amor rey Sehonman hap'ichirqan preso kanankupaq. 30Kunanqa mirayninkunan wañuchisqa, Hesbón llaqtamanta Dibón llaqtakama thunisqa, Medeba qaylla Nofa llaqtakaman paykunaqa ch'usaqyachisqa, nispa. 31Chhaynatan Israel runakunaqa Amor runakunaq suyunta hap'ikapurqanku. 32Hinallataq Moisesqa wakin qharikunata Jazer llaqta qhamiyaqta kacharqan, hinan Israel runakunaqa chay llaqtata muyuriqnin llaqtachakunatawan munaychakuspa chaypi tiyaq Amor runakunata qarqorqan. 33Chaymantataq Israel runakunaqa Basán suyu ladoman kutirqanku, hinan Basán suyu rey Ogqa llapan ejercitonpiwan paykunawan Edreipi maqanakuq rirqan. 34Señor Diostaq Moisesta nirqan: –Ama paykunata manchakuychu, ñoqan qanman hap'ichisqayki rey Ogta llapa ejercitonta, suyuntawan, chaymi Hesbonpi tiyaq Amor runakunaq reynin Sehonta hina paykunatapas ruwanki, nispa. 35Hinan Israel runakunaqa wañuchirqanku rey Ogta, churinkunata, llapa ejercitontawan, manan hukllapas qheparqanchu. Hinaspan suyunkuta hap'ikapurqanku.

robotstxt: allowed

filter: keep


text:
Kristiyanu inlisya
- Inlisya nisqa wasimanta qhawanaykipaqqa chaypi qhaway.
Kristiyanu inlisya nisqaqa (grigu simimanta: ekkλnσίa (ekklīsía) "qayakusqa [runakuna]", chaymanta kastilla simipi: iglesia) kristiyanu iñiykama, Dyuspa Simin Qillqapi qillqamusqa Jesuspa kamasqankama tukuy iñiqnin runakunap kuskachakusqanmi.
Jesus huklla inlisyatam kamarqaptinpas, hanaq pachaman risqanmantapacha kristiyanukuna achka pisilla iñiykunaman rakikurqanku. Chayrayku kunan pacha achka inlisyakunam:
- Katulika inlisya
- Ortodoksa inlisya
- Protestantismu: Martin Luther-pa, huk rifurmatur nisqa runakunap kamasqan


text: 1Kaykunan karqan Israel ayllu umallikuna, waranqa soldadoq umallinkuna, pachak soldadoq umallinkuna, oficialninkunapiwan. Paykunan reypaq llank'arqanku t'aqankuman hina. Sapanka t'aqa soldadon killankata llank'arqanku watantin, sapanka t'aqapitaq iskay chunka tawayoq waranqa qharikuna karqanku. 2Ñawpaqkaq killapaqmi ñawpaqkaq t'aqa iskay chunka tawayoq waranqa qharikuna karqan, umallinkutaq Zabdielpa churin Jasobeam karqan. 3Jasobeamqa Farespa mirayninmantan karqan, paymi kamachirqan ñawpaq killapaq t'aqasqa llapan oficialkunata. 4Iskaykaq killapaq t'aqasqa iskay chunka tawayoq waranqa qharikuna karqan, umallinkutaq Ahoh ayllumanta Dodai karqan, Miclot-taq yanapaqnin karqan. 5Kinsakaq killapaq t'aqasqa iskay chunka tawayoq waranqa qharikuna karqan, umallinkutaq karqan uma sacerdote Joiadaq churin Benaía, 6ichaqa churin Amisabadmi rantinpi kamachirqan. Benaiaqa kinsa chunka mentasqa qharikunamanta hukninmi karqan, paykunaq umallintaq karqan. 7Tawakaq killapaq t'aqasqa iskay chunka tawayoq waranqa qharikuna karqan, umallinkutaq Joabpa wawqen Asael karqan, chay qhepatataq churin Zebadías kamachirqan. 8Phisqakaq killapaq t'aqasqa iskay chunka tawayoq waranqa qharikuna karqan, umallinkutaq Izraq miraynin Samhut karqan. 9Soqtakaq killapaq t'aqasqa iskay chunka tawayoq waranqa qharikuna karqan, umallinkutaq Tecoamanta Iquespa churin Ira karqan. 10Qanchiskaq killapaq t'aqasqa iskay chunka tawayoq waranqa qharikuna karqan, umallinkutaq Efrainpa mirayninmanta Pelón llaqtayoq Heles karqan. 11Pusaqkaq killapaq t'aqasqa iskay chunka tawayoq waranqa qharikuna karqan, umallinkutaq Zeraq mirayninmanta Husa llaqtayoq Sibecai karqan. 12Isqonkaq killapaq t'aqasqa iskay chunka tawayoq waranqa qharikuna karqan, umallinkutaq Benjaminpa mirayninmanta Anatot llaqtayoq Abiezer karqan. 13Chunkakaq killapaq t'aqasqa iskay chunka tawayoq waranqa qharikuna karqan, umallinkutaq Zeraq mirayninmanta Netofa llaqtayoq Maharai karqan. 14Chunka hukniyoqkaq killapaq t'aqasqa iskay chunka tawayoq waranqa qharikuna karqan, umallinkutaq Efrainpa mirayninmanta Piratón llaqtayoq Benaía karqan. 15Chunka iskayniyoqkaq killapaq t'aqasqa iskay chunka tawayoq waranqa qharikuna karqan, umallinkutaq Otonielpa mirayninmanta Netofa llaqtayoq Heldai karqan. 16Israel ayllukunaq umallinkunataq kay hina karqan: Rubén aylluq umallin: Zicriq churin Eliezer. Simeón aylluq umallin: Maacaq churin Sefatías. 17Leví aylluq umallin: Kemuelpa churin Hasabías, Aaronpa miraynin umallitaq Sadoc. 18Judá aylluq umallin: Davidpa wawqen Eliú. Isacar aylluq umallin: Micaelpa churin Omri. 19Zabulón aylluq umallin: Abdiaspa churin Ismaías. Neftalí aylluq umallin: Azrielpa churin Jerimot. 20Efraín aylluq umallin: Azaziaspa churin Oseas. Jordán mayu inti haykuy ladopi Manasespa kuskan aylluq umallin: Pedaiaspa churin Joel. 21Galaadpi Manasespa hukkaq kuskan aylluq umallin: Zacariaspa churin Iddo. Benjamín aylluq umallin: Abnerpa churin Jaasiel. 22Dan aylluq umallintaq: Jerohampa churin Azareel. Chaykunan karqan Israel ayllukunaq umallinkuna. 23Señor Diosmi Davidta nisqa: Israel runakunataqa ch'askata hinaraqmi mirachisaq, nispa, chaymi Davidqa mana yuparqanchu manaraq iskay chunka watayoq runakunataqa. 24Sarviaq churin Joabmi runa yupayta qallarirqan, ichaqa manan tukurqanchu. Chay runa yupay hawan Señor Diosqa Israel contra phiñakurqan, chaymi rey Davidpa Willakuy Qelqanpi mana qelqasqachu karqan hayk'achus yupasqa kasqan. 25Adielpa churin Azmavetmi reypa illan waqaychana wasinkunata qhawarqan, Uziaspa churin Jonatantaq campopi, llaqtakunapi, huch'uy llaqtachakunapi, pukarakunapi waqaychana wasikunata qhawarqan. 26Campopi chakra llank'aq runakunatataq kamachirqan Quelubpa churin Ezri. 27Uvas chakra tukuy llank'aykunapin umalli karqan Ramá llaqtayoq Simei. Vino waqaychana wasikuna umallitaq karqan Zif llaqtayoq Zabdi. 28Olivos sach'akunata Shefela moqo-moqopi k'ita higos sach'akunata tukuy llank'aypi umallitaq karqan Geder llaqtayoq Baal-hanán. Olivo aceite waqaychana wasikuna umallitaq karqan Joás. 29Sharón pampapi uywa michiqkunata kamachirqan Sharón llaqtayoq Sitrai. Wayq'okunapi kashaq uywa michiqkunatataq kamachirqan Adlaipa churin Safat. 30Camello michiqkunatan kamachirqan Ismael runa Obil. Asno michiqkunatataq kamachirqan Meronot llaqtayoq Jehedías. 31Ovejatapas cabratapas michiqkunatan kamachirqan Hagare runa Jaziz. Llapan chaykunan rey Davidpa kaqninkunapi kamachikuqkuna karqan. 32Davidpa tion Jonatanmi karqan yachaysapa yuyaychaqpas qelqaqpas. Paymi Hacmoniq churin Jehielpiwan reypa churinkunata yachachirqan. 33Ahitofelqa reypa yuyaychaqninmi karqan. Arqui runa Husataq reypa amigon karqan. 34Ahitofelpa wañukapusqan qhepatataq reyta yuyaycharqan Benaiaq churin Joiada, Abiatarpiwan. Joabtaq reypa ejerciton umalli karqan.


text: 1Abram jisq'on chunka jisq'onniyoj watasniyoj kashajtin, Tata Diosqa rikhurerqa payman, nerqataj: Noqa Tukuy Atiyniyoj Dios kani. Qanqa kawsay ñawpaqeypi sumaj kawsayta, mana pejpa k'aminan. 2Qanwan ruwasqay tratota sayachisaj, mirayniykitataj may ashkhata mirachisaj, nispa. 3Abramtaj chayta uyarispa, umanta pampaman chayachinankama k'umuykorqa. Diostaj payman nillarqataj: 4Tratoyqa qanwan kanqa kay jina: Aswan qhepaman qan kanki ashkha runaspa tatanku. 5Sutiykipis manaña Abramchu kanqa. Kunanmantaqa Abraham kanki, imaraykuchus churasqayki ashkha runaspa tatanku kanaykipaj. 6Mirayniykita ashkhata mirachisaj; qanmanta rikhurenqanku reyes, naciones ima. 7Kay tratota qanwan ruwasqayqa mirayniykej mirayninman ima chayanqa. Noqa qampa Diosniykipuni kasaj, jinallataj paykunajtapis. 8Qanman paykunamanwan qosqaykichej kay purisqasniyki tukuynin Canaán jallp'ata, kunan maypichus tiyakushanki, chayta, herenciayki wiñaypaj kanampaj, Noqataj Diosniyki kasaj. 9Ujtawan Diosqa Abrahamman nillarqataj: Qan allinta waqaychanki tratoyta, jinallataj waqaychachunku wawasniyki, jinallataj wawasninkumanta wawasninkupis. 10Kaymin chay tratoy, qankunawan ruwasqayqa. Chayta junt'ananku tiyan tukuy mirayniykimanta miraykunantin. Tukuy qharis qankuna ukhupi kajkuna circuncidasqa kananku tiyan. 11Chayqa señal kanqa Noqa qankunawan uj tratota ruwasqaymanta. 12Kunanmanta qhepaman tukuy qharis nacesqanmanta pusaj p'unchayninman circuncidasqa kanqa, jinallataj qankunajpa nacekoj wawaspis, chantá waj llajtayoj kamachisniykichejpa wawasninkupis, rantisqasniykichejpa wawasninku ima. 13Ajinata circuncidasqa kachunku wasiykichejpi nacekojkuna, rantisqasniykichejpa wawasninkupis. Ajinata aychaykichejpi yachakonqa tukuy kawsayniykichejpi chay señalnejta Noqa qankunawan wiñaypaj sumaj tratota ruwasqay. 14Pichus qankuna ukhupi mana jina señalasqa kajrí, qankuna ukhumanta qharqosqa kanqa, tratoyta mana kasusqanrayku, nispa nerqa Diosqa. 15Dios nillarqataj Abrahamman: Sarai warmiykeqa manaña ajina sutiyojchu kanqa; kunanmanta ñawpajmanqa Sara sutin kanqa. 16Noqa bendecisqayki, uj wawatataj qosqayki paynejta. Arí, bendecisqayki. Pay kanqa ashkha nacionespa mamanku; paypa mirayninmanta kanqanku llajtaspa reyesnin, nispa. 17Abrahamtaj k'umuykukorqa umanta pampaman chayachinankama, asirikorqataj, sonqompi kay jinata yuyaspa: Pachaj watasniyoj runaqa atinmanrajchu wawasniyoj kayta? Saraqa jisq'on chunka watasniyojña, wawayojrajchu chantá kanman? nispa. 18Chaymanta Abrahamqa Diosman nerqa: Ismaelniy ñawpaqeykipi kawsachun, nispa. 19Diostajrí kuticherqa: Chay tukuywampis warmiyki Sara qampaj wawayoj kanqa, chay wawaykitataj sutichanki Isaac sutiwan. Paywanqa tratoyta wiñaypaj sayachisaj, jinallataj mirayninwampis. 20Ismael wawaykimanta niwasqaykitapis uyariyki; paytapis bendecisaj. Paypis ashkha wawasniyoj kanqa, jinallataj miraynintapis ashkhayachisaj. Ismaelqa chunka iskayniyoj kurajkunaj tatanku kanqa, jinallataj paymanta ruwasaj uj jatun nacionta. 21Chaywampis tratoytaqa Isaacwampuni ruwasaj. Wata kunan jina Sara warmiyki qampaj wawayoj kanqa. 22Diosqa ajinata Abrahamwan parlaytawan, riporqa. 23Chay kikin p'unchaypacha Abrahamqa churin Ismaelta circuncidarqa, jinallataj tukuynin kamachisnimpa wawasnin wasimpi nacekojkunata, pikunatachus rantikorqa, chaykunatawan. Chaypachaqa wasimpi tukuynin kamachisnimpis circuncidakorqanku, Diospa kamachisqanman jina. 24Abrahamqa jisq'on chunka jisq'onniyoj watasniyoj karqa jisp'anampa puntampi qaritanta khuchushajtinku. 25Churin Ismaelpis chunka kinsayoj watasniyojña karqa jisp'anitampa puntampi qaritanta khuchushajtinku. 26Abrahamqa uj p'unchayllapi circuncidasqa karqa churin Ismaelwan khuska. 27Jinallataj paywan khuska chay p'unchaypi circuncidasqa karqanku wasimpi tiyakojkuna, kamachisnimpa wawasnin nacekojkuna, waj llajtayojkunata rantisqasnin ima.


text: 1Samarikuna p'unchay pasayta, semanaj ñawpaj p'unchaynin sut'iyamuyta, María Magdalena, chay uj Mariawan ima rerqanku aya p'ampanata watukoj. 2Jallp'aqa ikhakusqa, imaraykuchus Señorpa uj angelnin janaj pachamanta urayk'amuytawan, rumita tijrarpayaspa, chay patapi tiyaykukusqa. 3Rijch'aynenqa lliuj lliujpa k'anchaynin jina kasqa, p'achantaj rit'i jina yuraj. 4Soldadostaj chayta rikuspa, manchariywan kharkatiterqanku, wañusqa jinataj wijch'ukorqanku. 5Chay angelqa warmisman nerqa: Ama manchachikuychejchu. Noqa yachani Jesusta mask'ashasqaykichejta, pichus chakatasqa karqa, chayta. 6Mana kaypiñachu. Nisqanman jina kawsarimpunña. Jamuychej, qhawaykuychej maypichus Señor churasqa karqa, chayta. 7Chantá usqhayta rispa, yachachisqasninman willamuychej: Wañusqakunamanta kawsarimpun, ñawpaqeykichejtataj Galileaman rishan. Chaypi Paywan tinkukunkichej, nispa. Chaytaqa noqa niykichej, nispa nerqa chay angelqa. 8Jinapi paykuna chay aya p'ampanamanta llojsiytawan, mancha manchalla, jatun kusiywantaj, usqhayta rerqanku Jesuspa yachachisqasninman willamoj. 9Jinata rishajtinku, Jesús rikhurispa, paykunata napaykorqa. Paykunataj qayllaykuytawan, chakisninta ojllaykorqanku, yupaycharqankutaj. 10Jesustaj paykunata nerqa: Ama manchachikuychejchu; rispa hermanosniyman willamuychej Galileaman rinankuta. Chaypi rikuwanqanku, nispa. 11Warmis rinankukama, wakin soldados llajtaman rispa, kuraj sacerdotesman willamorqanku chay tukuy imamanta. 12Kuraj sacerdotestaj, kuraj runaswan tantaykukuspa, yachachinakorqanku. Chantá soldadosman ashkha qolqeta lluk'iykuspa, 13nerqanku: Qankunaqa niychej: Yachachisqasnin tuta jamuspa, Jesuspa ayanta suwasqanku, puñunaykukama, nispa. 14Kamachej chayta yachajtenqa, noqayku paywan parlasqayku, ama imanasunaykichejpaj, nispa. 15Chantá chay soldadosqa qolqeta jap'iytawan, kikinta ruwarqanku, yachachisqa kasqankuman jina. Chay ruwasqankutaj kunan p'unchaykama willakun judíos ukhupi. 16Chantá chunka ujniyoj apostolesqa Galileaman rerqanku, maymanchus Jesús kamacherqa rinankuta, chay orqoman. 17Jesusta rikuspataj yupaycharqanku, wakinrí iskayrayarqanku. 18Chantá Jesús qayllaykuspa, paykunata nerqa: Dios Tatayqa kamachina tukuy atiyta qowan janaj pachapi, kay pachapipis. 19Chayrayku rispa, tukuy laya runasta yachachisqasniyman tukuchimuychej, bautizaspa Dios Tataj, Dios Churej, Dios Espíritu Santoj sutimpi. 20Yachachimuychej paykunaman imatachus Noqa kamacherqaykichej, chayta paykunapis kasunankupaj. Chantá yachaychej, Noqa qankunawan tuta p'unchay kasqayta, kay pacha tukukunankama.


text: 1Chi uras Nicodemo nishca shuc fariseo runa tiyara, israel runagunahua amuguna mandac muntunmanda ara. 2Cai Nicodemo shuc tuta Jesushuan cuintanacungahua rira. Pactasha paita nira, Yaya Dios ñucanchita yachachingahua canda cachashcataga yachanchimi señor. Can rashcagunata pi runahuas ranata mana ushanzhu Yaya Dios chi runahuan mana aupiga. 3Nicpi Jesusca casna nira, Sirtupacha canda nini pihuas mana llullucucuinta cutillata pagarishaga Diospa ali mandanama yaicunatas mana ushangachu. 4Casna Jesus nicpi Nicodemo tapura, Imasata shuc runa ña rucu asha cutillata pagarinataga ushan. Ushanzhu cuti paihua mamahua huicsa ucuibi yaicunata cutillata pagaringahuaca. 5Tapucpi Jesus cutipara, Sirtupacha canda nini, pihuas yacumandas, chasnallata Diospa Samaimandas mana pagarishaga Diospa ali mandanama yaicunataga mana ushangachu. 6Runa mamamanda pagaricca runallata man, randi Diospa Samaimanda pagaricca Diospa Samaitami charin. 7Tucuimi cutillata pagarina anaun ñuca chasna nicpi ama manzharinguichu. 8Huairaga maican partimahuas huairanllami. Randi huairashcata uyashahuas maimanda shamuctas, maita riutas mana yachaibacchan. Chasnallatami Diospa Samaimanda cuti pagariccunataga mana asirtanguichi nira. 9Chasna nicpi Nicodemo cutillata tapura, Imasata casnaga angaya. 10Tapucpi Jesus cutipara, Canga israelgunata Diospa shimita yachachic runa ashallata caigunataga manachu yachangui. 11Sirtupacha canda nini, ñucanchi yachashcatami rimanchi, chasnallata ñucanchi quiquin ricushcatahuas cuintanchi. Chasna acpihuas ñucanchi cuintashcata quirinatas mana munanguichichu. 12Cai pachaibi tiyaccunamanda ñucanchi cangunata cuintacpi mana quirishcanguichi. Chasna acpi ñuca jahuapachamanda cuintacpiga imasata quiringuichiya. 13Mana pihuas jahuapachamaga sicashcachu, randi ñuca Runa Tucuc nishcallami chimandallata uraicumuc ashami ushani. 14Ñáaupa uras huañuc Moisesca chi chaquishca pambai shuc paelamanda palutashina rasha, shuc suni caspi jahuaibi huarcushca. Chasnallatami ñuca Runa Tucuc ashami huarcuitucuna ani. 15Chasna tucuna ani tucui ñucata quiric runaguna huiñai causaita charinauchun nisha. 16Yaya Diosca cai pachai causac runagunata yapa llaquishcamandami paihua sapalla churita caima cachamushca tucui paita quiric runaguna ama ucupachama chingarinauchun, astahuanbas huiñai causaita charinauchun nisha. 17Yaya Dios mana runagunata caudsayachingahuachu paihua churita cachara, randi quishpichichun nishami cachara. 18Tucui Diospa churita quiric runaguna huañushcahuashaga ña mana caudsayachishca tucungauna, randi mana quiric runagunaga ña caudsayuc manaun Diospa sapalla churita mana quirishcamanda. 19Caimandami chi mana quiric runaguna caudsayachishca aunguna, paiguna mana ali rashcamanda. Diospagmanda shamusha ac punzha nishcaga cai pachama shamugllaita, runagunaga chi punzharandimanda tutai purishcashina juchaibi causanata mas yali munanaura. Chimandami caudsayachishca aungunami. 20Tucui mana alita rasha causac runagunaga Diosmanda shamuc punzhataga mana llaquinaunzhu, chasnallata chi punzhama mana caillayanaunzhu paiguna mana alita rashcaguna ama pagllai ricurichun nisha. 21Randi Dios sirtu rimashcata caticcunaga punzhayachigma caillayanaunmi paiguna Dios munashcatashina rashcagunaga pagllai alita ricuringahua. 22Chihuasha Jesus pai japishca runagunandi cutillata Judea nishca partima rira, chibi unainicta saquirira paigunahuan bautisasha. 23Chasnallata Juanbas Enón nishca partibi Salem mayanbi bautisaura chibi ashca yacu tiyashcaraicu. Chasna acpi runaguna chima bautisaringahua rinaura. 24Tucui chasna tucunaura chara mana Juanda carcelma apaullaita. 25Shuc punzha Juanda catic runaguna shuc israel runahuan sinzhita rimanacunaura Diospa ñaupacpi ali tucungahua nisha maillarina partimanda. 26Juanba runaguna paihuagma risha ninaura, Ricui Juan, Jordan yacu chimbaibi canhuan aushca runa, can ñucanchita cuintashca runaga, cunanga paihuas bautisaunmi. Ñáa tucui runaguna paitaga catiungunami. 27Rimanaupi Juan casna cutipara, Mana Dios ushaita cucpiga pihuas mana imatahuas charinata ushanzhu. 28Cangunallatata ña pagllai rimarani ñucaga mana quishpichic Cristochani nisha, randi ñucaga punda paihua ñaupacpi Diosmanda runagunata yuyachingahuaca cachashcallami arani. 29Shuc cadsarana jistaibiga chi cadsarauc huarmita charigmi cadsarauc runaga an, randi chi cadsarauc runahuan pariu tiyauc amigoga pai rimashcata uyasha cushiyanmi. Chasnallatami chi cadsarauc runahua amigocuintallatami ñuca cunanga pactacta cushiyani. 30Paiga caran urasmi mas balic tucusha ringaraun, randi ñucaga ucui saquiringarauni. 31Jahuamanda shamucca tucuigunamandahuas mas yali balic maun. Randi allpamanda acca allpamandalla man, chasnallata allpai tiyaccunamandallami riman. Randi jahuapachamanda shamucca tucui tiyaucunata mandaun. 32Pai imatas ricushcatas, uyashcagunatahuas sirtupacha rimagllaitami pihuas mana quirinata munanzhu pai rimashcataga. 33Randi maicanbas quiricpiga ricuchinmi Yaya Dios sirtuta rimac acta. 34Yaya Diosca pai cachamushca runamami paihua Samaitaga mana mitsasha cushca. Chasna ashami Diospa sirtu shimillata cuintan. 35Jahuapachai tiyac Yayaga paihua churita yapa llaquishami ushaita cushca tucuita mandachun nisha. 36Diospa churita quiricca huiñai causaitami charin. Randi mana Diospa churita quirinata munacca mana charingachu chi causaitaga, randi Yaya Dios manzhanayacta cashtiganga nira.


text: 1Israel nacioncho lutan yachatsicogcuna naupata cashgannogmi gamcunachöpis lutan yachatsicogcuna cangapag. Paycunaga engañashushpayquimi manacagcunata yachatsipäcushunquipag. Jesucristo salvamagnintsi cashgantapis paycunaga manami criyengatsu. Tsaynog cashganpitami infiernuman gaycushga cangapag. 2Tsay lutan yachatsicogcuna engañaptin chasquiparmi waquin yäracog mayintsi pengacuypag jutsata rurar cawapäcongapag. Tsaynog cawapäcuptinmi Jesucristuta chasquicogcunata pï-maypis jamurpangapag. 3Tsay lutan yachatsicogcunaga imaycanogpapis saqueashunquipagmi. Tsaynog cashganpitami paycunaga infiernucho imayyagpis nacapäcongapag. 4Tsaynoglami mana cäsucog angilcunatapis Tayta Diosnintsi yanauyaycag tsacayman wichgargan juicio final chämuptin juzgananpag. 5Tsaynogpis Noé cawanan witsan jutsasapa runacunata Tayta Diosnintsi castigarganmi. Tsay runacunaga Tayta Diosnintsi munashgannog cawapäcunanpag Noé wilapaptinpis manami cäsupargantsu. Tsaymi Tayta Diosnintsi diluviuwan ushacätsergan. Tsaynog ushacätsirpis Noëtawan ganchislatami salvargan. 6Tsaynogpis Sodoma y Gomorra marcacunata Tayta Diosnintsi ninawan rupatsergan hasta uchpayashganyag. Tsaycho tag runacunata tsaynog castigargan Tayta Diosnintsi castigacog cashganta lapan runacuna tantyacärinanpagmi. 7Tsay marcacunata rupatsirpis Lot jutiyog runatami itsanga Tayta Diosnintsi salvargan. Tsay marcacunacho tag fiyu runacuna pengaypag jutsata rurar cawapäcushganta ricar Lotga ima ruraytapis manami camäpacorgantsu. 8Waran waran jutsata rurashgancunata ricar y manacagcunata parlashganta mayar payga pasaypami laquicorgan. 9Noëta y Lotta tsaynog salvaptinmi musyantsi pay munashgannog cawagcunataga lapantsitapis Tayta Diosnintsi salvamänantsipag cashganta. Jutsa ruragcunatami itsanga juicio final junag infiernuman gaycongapag. 10Gamcunacho caycag lutan yachatsicogcunaga shongun yarpashgannog jutsata rurar Tayta Diosnintsita manami cäsucuntsu. Tsaynogpis paycunaga angilcunapag y demoniucunapagpis shimin tarishgantami imatapis rimapäcun. 11Gloriacho caycag angilcuna, runacunapita más munayniyog caycarpis, manami demoniucunata ashlintsu, sinöga Tayta Diosnintsipa maquinmanmi cachaycun payna juzgananpag. 12Tsay lutan yachatsicogcunaga uywacunanog yarpayniynag cashpan manami tantyapäcuntsu imata rimaycashgantapis. Uywacunanog cashpanmi wanutsishga canalanpag yuripäcushga. Tsaynog cashganpitami paycunaga mana alita ruraycashgalancho ushacangapagpis. 13Waran waran imatapis jutsata rurashganpitami cushicärin. Micapäcunayquipag juntacashgayquichöpis paycunaga pengaypagmi jutsata rurashganpita parlar cushicärin. Tsaynog cashganpitami paycunaga Tayta Diosnintsipa naupanman chayananpa trucan infiernucho nacangapag. 14Tsay runacunaga pï warmita ricarpis munapaycanmi. Jutsata rurarpis manami ajayantsu. Manarag shumag tantyacogcunatami engañan jutsata ruratsinan cashga. Runa mayinta imaycanogpapis saqueayta yachanmi. Tsaynog cashganpitami paycunaga infiernucho nacangapag. 15Tayta Diosnintsi munashgannog naupata cawaycarpis cananga manami pay munashgannognatsu cawarcaycan. Beorpa tsurin Balaam guellay-raycula lutanta rurashgannogmi paycunapis lutancunata rurarcaycan. 16Balaam lutanta rurananpag aywaycaptinmi bürrun runanog parlar michargan lutanta mana rurananpag. 17Tsaqui pucutay mana tamyamushgannog y tsaqui pucyu mana välishgannogmi tsay lutan yachatsicogcunapa yachatsicuynin imapagpis mana välintsu. Paycunapäga maynami camarishga caycan yanauyaycag tsacay tsaycho wichgarpänanpag. 18Paycunaga sumätsishpanmi yachag-tucur imatapis parlapäcun. Jutsancunata tsayrag cacharishga cagcunatami shimita jatipan lutancunata rurapäcunanpag. 19Tsay lutan yachatsicogcunaga caynogmi nipäcun: “Yachatsishgäta cäsucur Tayta Diosnintsi munashgannogmi cawanquipag.” Tsaynog niycarpis manami paycuna cawapäcuntsu Tayta Diosnintsi munashgannöga, sinöga jutsata ruralarmi cawapäcun. 20Salvamagnintsi Señor Jesucristuta pipis chasquicurcur yapay jutsa rurayman cuterga más peormi jutsayog ricacun. 21Jesucristupa wilacuyninta chasquicushga caycar jutsa rurayman cutinanpag caycaptenga Jesucristuta ama chasquicunmantsu cargan. 22Jutsa rurayman cutegcunapäga runacuna caynogmi nipäcun: “Algoga gumitashganta yapaymi cutipan. Tsaynoglami cuchipis limpio cananpag armatsiptinpis mitucho yapay gochpan.”


text: 1Mana kallpayoqñan karqapushani, kawsayniymi p'uchukayninman chayarqapushanña, aya p'ampana t'oqon suyamushawanña. 2Cheqaqtapunin burlakuqniykunalla muyuykushawan, tukuy p'unchaymi cheqnikuwasqankutaqa yachashani. 3Qanllan, Diosníy, ñoqamantaqa rimariwaq, manan pipas ruwanmanchu aswanqa qanllapunin. 4Qanmi yuyayninkutapas muyurqachinki, chayraykun mana munanichu atipawanankuta. 5Qolqerayku amigonta hap'iykachiq runaqqa wawankunan ñawsayaspa muchunqa. 6Diosmi runaq siminman churaykuwan, chaymantapas uyaypin thoqaykuwanku. 7Nanaymantan ñawiypas tutayaykapun, ñoqapas yanqa llanthullañan kashani. 8Chayta rikuwaspan chaninkunaqa musphankuraq, mana huchayoqkunan millay runakunapaq phiñakunku. 9Chaywanpas chaninkunaqa allintan sayanqaku, chaninta ruwaqkunaqa aswan-aswantan kallpachakunqaku. 10Kunantaq llapaykichis qayllaykamuwaychis, manan qankunapiqa hukllatapas yachayniyoqta tarisaqchu. 11Kawsasqay p'unchaykunan tukukapun, yuyaykusqaykunan lliw ñut'ukapun, lliw munasqaykunan qaqapapun. 12Qankunan ichaqa p'unchaytapas tutaman tukuchinkichis, laqhayaq ch'ampiqpi kashaspapas: Sut'irimushanñan, ninkichis. 13Kunanqa suyakushani wañuyllatañan, laqhayaqpi siriykuspan puñuykapusaq. 14Aya p'ampanatan: Taytáy, nisaq, kurukunatan: Mamáy, panáy, nisaq. 15Chay hinari, ¿maytaq suyakuyniyqa? ¿Maypitaq kapun allin-kayniyqa? 16¿Ñoqawan kuskachu Wañuy-pachaman uraykunqaku? ¿Ñoqawan kuskachu hallp'aq sonqonman haykupunqaku? nispa.


text: 1Runacunam ichanga yupaysi mana atipaypaj jutucaran Jesúspa shiminta wiyananpaj. Quiquin-puraraj tacanacuranpis. Chaymi Fariseucunapa shiminta libadürawan tincuchir, purïshijnincunallata Jesús niran: Fariseucunapa libadüranta ama çhasquipanquichu. Paycuna ishcay cära runa. 2Runacuna shungullançhu pacarächishanpis mayacanga. Imata yarpashanpis unayllata musyacanga. 3Chaymi shunguyqui pacarächishanpis llapanpa rinrinman çhayanga. Pacayllapa rurashayquitapis llapan musyanga. 4Wawacuna, chiqui runacuna wañuchishunayquita ama manchacunquichu. Wañuchishushpayquisi almayquita mana wañuchingachu. 5Tayta Diosninchitam ichanga manchapacärinquiman. Payga munayniyuj wañuyman jitarpushunayquipäpis, almayquita chacaj pachaman jaycunanpäpis. 6Manchapacuptiqui, Tayta Diosninchi mana jungashunquipächu. Acapalla pichuysacuna mana çhaninchu. Chaypis Tayta Diosninchi llapan pichuysata rican. 7Acapalla pichuysata ricaycar, ¿jungashunquimanchuraj? Mana. Tayta Diosninchipa maquinçhu cawaycanqui. Payga mana imaysi jungashunquipächu. Ajchayquitapis yuparaycächin. Chaymi imatapis ama manchacuychu. Jamcunaman pichuysacunapis mana tincunchu. 8Sumaj wiyacunquiman. Tayta Diosninchi caçhamasha. Chaymi runacunapa ñaupançhu: Jesúspa shiminta çhasquicushcä nir willacuptiqui, Tayta Diosninchipa anjilnincunapa ñaupançhu nuwapis willacushaj: Rasunpa maquïçhu purin nir. 9Runata manchacur wasguimaptiquim ichanga, nuwapis Tayta Diosninchipa anjilnincunapa ñaupançhu wasguishayqui. 10Tayta Diosninchipa caçhan caycaptïsi ashllimaptiquisi, Tayta Diosninchi juchayquita junganga. Espíritu Santuta ashllir ushyaptiquim ichanga, mana jungangachu. 11Wawacuna, watacurcur shuntacäna wasiman apashuptiqui, Israel mayur cüracunaman apashuptiqui, mayur runacunaman apashuptiqui, ama llutäpacunquichu: ¿Imataraj rimashaj? ¿Imanayparaj chapacushaj? nir. 12Paycuna rimachishuptiqui, Espíritu Santu shimiquiman çhurashallanta rimanquipaj. 13Juc runa llapanpa çhaupinpita Jesústa mañacuran: Tayta, wauguillä papänï jaguishan çhacrata charicurcusha. Raquipamächun, ari nir. 14Mañacuptin, Jesús niran: Wauguiquiwan jiçhunacushayquita ricanä mana camacanchu. 15Jinarcur llapan runata niran: Imapäpis mallaj ama canquimanchu. Alli cawananchipaj mana rïcuyänanchirächu. 16Jinarcur juc willapata willapar, Jesús niran: Puchuy-puchuy janançhu cawaj runapash çhacran achca caran. Murupacushanpis may-maytash wayuran. 17Micuyninta may-mayta shuntarcur, mayman çhuraytapis manash camäpacuranchu. 18Chayshi sumaj yarpaçhacuran: Tacshalla wasïcunata juçhurachishaj. Jinarcur llapanta jutunäpaj jatun-caray wasicunata rurachishaj. 19Jutucushäga achca watapaj aypämanga. Micuy mana pishïmangapächu. Upunäpaj canga. Cushishallana juyäshaj nirshi. 20Tayta Diosninchishi ichanga niran: Upa rinri canqui. Canan chacay wañuy çhayapushunqui. Jutucushayquitapis jucmi micunga. 21Willapariycur, Jesús niran: Chay-niraj mallajcuna Tayta Diosninchita jungaycun. Tayta Diosninchita jungajcuna imata rurashantapis mana musyanchu. 22Chaypita purïshijnincunallata Jesús niran: Wiyaycallämay. Ama llaquicunquichu: ¿Imawanraj cawashaj? ¿Imataraj micushaj? ¿Imataraj ushtucushaj? nir. 23Cawaycar paçhayquipaj pishiptinsi, janayquipaj pishiptinsi, ama llaquicunquichu. 24Mä, pichuysacunata ricacushun. Paycuna manash murupacunchu. Manash pallapacunchu. Murutapis manash çhuracunchu. Imatapis mana ruraycaptinsi, Tayta Diosninchi micunanta camapan. Pichuysacunata camapaycar, ¿pishïchishunquimanchuraj? Mana. Manchäga tarichishunquipaj. 25May-jina llaquicurpis wañuy çhayamuptin, mana jishpinquipächu: Cawapärishäraj nirsi. 26Chaynuy caycaptin, ¿imapäraj llaquicunqui: ¿Imawanraj cawashaj? ¿Imataraj micushaj? ¿Imataraj ushtucushaj? nir? 27Waytacunatapis mä, ricacushun. Waytacuna mana arucuycarshi, mana puchcacuycarshi, cuyayllapaj waytaran. Wayta cuyayllapaj cashanman unay mandaj Salomónpis mana tincuranchu achic-achicyaycaj müdanash caycarsi. 28Waytacuna juc-ishcay junajllapaj. Juc junaj cuyayllapaj waytaran. Warannin capllupäna chaquicäcun. Nircur tullpallaçhu ushyacäcun. Chaypis Tayta Diosninchi cuyayllapaj waytachin. Chaynuy caycaptin, ¿jamcunata Tayta Diosninchi pishïchishunquimanchuraj? Mana. Chaymi sumaj yupachicärinquiman. 29Ama llaquicunquimanchu: ¿Imataraj micushaj? ¿Imataraj upushaj? nir. 30Tayta Diosninchiman mana yupachicujcunalla may marcaçhu juyarpis, chaycunapaj llaquicun. Jamcunam ichanga Tayta Diosninchiman yupachicunqui. Payga imalla pishïshushayquitapis mayna musyaycan. 31Chaymi maquillançhu cawanquiman. Shungun munashallanta rurar cawanquiman. Maquinçhu purichishushpayqui pishïshushayquitapis tarichishunquipaj. 32Wawacuna, ama manchacuychu, ari. Yupashalla captiquisi, alli ricashushpayqui Tayta Diosninchi acracushcashunqui maquinçhu purinayquipaj. 33Chaymi imayquicunatapis ranticuycur, pishipacujcunata yanapay. Shungun munashallanta ruraptiqui, Tayta Diosninchipis alli cawayta tarichishunquipaj. Tarichishuptiquiga, pipis mana jiçhushunquipächu. Suwapis mana suwapäshunquipächu. Puyupis mana ushyapäshunquipächu. 34Sumaj tantiyacunquiman. Runaga shungun munashallanta imatapis yarparäcun. 35Wawacuna, mincay-jina achquiqui ratachipacushalla, ricaj-ricajlla shuyarämanquiman. 36- 38 Sumaj tantiyacunquiman. Juc runash warmi ashiyman aywar, mana yarpashpita wasinman cutin. Pullan-pagaspis, waränanpis cutinmanshi. Imay üra cutiptinpis, alli mincayga ricaj-ricajllash shuyan. Puncuta tacariptin, jucllash quiçhapun. Ricchaycar shuyaptinshi, wasiyujpis sumaj cushicun. Chayshi juclla alli müdananta rucacurir, mincaynintaraj jaran: Ricchaycar shuyämar, allita rurashcanqui nir. 39Juctapis Jesús niran: Wasinman suwa yaycunanta musyar, pipis manash puñucunmanchu. Manchäga suwa imancunatapis apananpita ricchaycarshi waran. 40Jamcunapis ricchaycaj-jina camaricushalla shuyarcaycämanquiman. Tayta Diosninchipa caçhan cashpä mana yarpashpita cutimushaj. 41Chaura Pedro tapucuran: Tayta, ¿nuwacunallatachu tantiyaycächimanqui? ¿Llapan runatachu willapaycanqui? nir. 42Jesúsna niran: Mä, tantiyacunquiman. ¿Mayganiquiraj alli mincayman, tantiyacuj mincayman tincunquiman? Mincay alli captin, tantiyacuj captin, capural cananpäshi wasiyuj çhuranga. Capuralga mincay-masincunata sumajshi rican. Jaran. 43Capuralnin shiminta çharcuptin wasiyuj çhayar, allipash rican. 44Sumaj tantiyacunquiman. Allita rurashanpita capuralpa maquinman llapanta çhuranga. 45Juyu capuralshi ichanga shungullançhu yarpaçhacunman: Wasiyuj mana cutimungarächu nir. Chayshi mincay-masincunata warmitapis, ullgutapis magar ushyan. Micur, upyallar juyäcun. 46Chaypis wasiyuj runa mana yarpashpita cutiramunga. Llutanta rurashanpitash juyu mincayninta mana cuyapaypa wascar ushyanga. Jarguringa: Juyu-masiquicunawan juyämuy nirshi. 47Wasiyujpa shiminta wiyaycarsi mana camaricuptin, llutanta ruraptin, chigaypash ñacachinga. 48Mana musyayninwan llutanta ruraptinshi ichanga, yangallaraj ñacachinman. Wawacuna, sumaj tantiyacunquiman. Llapan runata Tayta Diosninchi mincacun. Chaypis jamcunata capuralta-jina çhurashcashunqui. Chaymi alli mincay-jina llapantapis allillata ruranquiman. 49Cay pachaman ninawan ushyacächij-yupay shamushcä. Ichanga mayna ninapis ratariycanman. 50Chaypis quiquïraj juyupa ñacashaj. Ñacayman çhayayta musyar, juyupa llaquicü. Juclla ushyacächun. 51Shunguyquiçhu ama yarpanquichu: Cay pachaman Jesús shamusha alli cawayta tarichimänanchipaj nir. Runacuna mana alli cawayllaçhüchu cawanga. Manchäga çhasquicamashayqui-janan tincupänacuyçhu cawanquipaj. 52Juc wasiçhu quiquin-puralla tincupänacunga. Chiquinacunga. 53Papäninpis ullgu wamranta chiquinga. Wamranpis papäninta chiquinga. Mamanpis warmi wamranta chiquinga. Warmi wamranpis mamanta chiquinga. Suydanpis llumchuyninta chiquinga. Llumchuyninpis suydanta chiquinga. Çhasquicamashan-janan mana çhasquicujcuna chiquinga. 54Chaypita llapan runata Jesús piñaparan: Yana pucutayta ricar: Tamyanga ninqui. Änir, tamyan. 55Urapa wayrämuptin: Usyanga ninqui. Änir, usyan. 56Janan shungu runacuna, tamyanantapis, usyanantapis tantiyanqui. Ricay ñawiquiçhu Tayta Diosninchi camacächiyninpa ima-imata rurashätapis, ¿imanirtaj tantiyayta mana atipanquichu? 57Chaynuy caycaptin, ¿imanirtaj Tayta Diosninchipa shungun imata munashantapis mana tantiyacunquichu? 58Tincuchiypa tantiyachishayqui. Pipis dimandashuptiqui, jatunman mana çhayallar, juclla ushyacächinquiman. Manchäga juiswan charichishunquipaj. Juisga wardiyacunawan carsilman apachishunquipaj. 59Carsilpita llap-llapanta pägarraj llucshimunquipaj.


text: 1Chalapacü-masïcuna, camachicuyta sumäta lisïcunactam limapaycälic. ¿Nunaca camachicuypa maquinćhu cawsaśhanchiccamallam cayanchic icha manachun? 2Má, jucnin camachicuyninchicćhümari niyan walmica wayapan cawsaśhancamá payllawan caycunanpä. Wayapan wañucuptinmi ichá chay chalaläśhan camachicuypi libriña. 3Sïchuśh wayapan cawsayaptinlä juc wayapawan cayaptin'a mansibacuyanmi. Ñatac wayapan wañucuptin'a libriñam munaśhanwan yapacunanpä; jucwan yapaculpis manañamari mansibacuyanchu. 4Chaynümi lluywanpis, chalapacü-masïcuna. Salbacü Jesuspa aychanwanmari amcuna camachicuypä wañuśha-yupayña cayalcanqui. Chaymi canan'a śhalcamücäpäña caycälinqui, Tayta Diospa allin wayuycunacta wayuycunanchicpä. 5Ñatac unaymi aychanchicpa munaynin maquinćhu cachimälanchic. Camachicuycäpis mana allin munayninchictam talcachï cala. Jinaptinmi wañuyllapäña wayuyculanchic. 6Ñatac canan'a chay camachicuypa maquinćhu ćhänalächimäśhanchicpá wañüśhanüña caśhanchicpam libriña cayanchic. Chaymi manaña unay camachicuywanñachu Tayta Diosta sirbiycunchic, sinu'a muśhü cämannüña, Ispiritunpa munayninmannüñamari. 7Chayurá ¿“Camachicuyca mana allinmi” niyäśhunchun, imatá? ¡Manamá! Camachicuyca juchayu caśhallätam tantiaycachimäla. Sïchuśh camachicuy “Ama munapayaychu” mana nimaptin'a manaćh munapayta lisïmanchu cala. 8Ñatac camachicuy nishancunacta juchaca chalacuyculmi śhun'üćhu imaymana mana allin munaycunacta śhalcachimula. Camachicuyca mana captin'a juchaca wañüśha-yupayćha canman. 9Chaymi camachicuyta manalä lisil'a allin cawsayniyu cayculá. Ñatac camachicuy ćhämuptin'a śhun'üpi juchaca cawsamuyta allacuycuptinmi wañülá. 10Chaynu cawsayta uycamänanpä alcaycuśhäcämi ichá wañuyman ćhächimäñä. 11Nishacnüpis juchaca camachicuyta chalacuyculmi pantaycachil wañuyman ćhächiman. 12Ñatac quiquin camachicuycá sumä chuyam, allinmi, tincüllanmanmi. 13Chayurá ¿wañuycäman allincächun ćhächiman? ¡Manamá! Ñatac rasunpa maynu-maynu juchaca caśhanta camalachicunanpä allincäta chalacuyculmi wañuycäman ćhächimäla. Caynu camachicuypam maynu sumä mana allin caśhanta juchaca camalachicula. 14Yaćhanchicmi camachicuyca Diospa Ispiritun cüsacunapi caśhanta. Ñatac ya'a aychayu tulluyülla cayalmi juchap uyway nunan canäpä lanticüśha cacuñá. 15Chaymi caycunacta lulaśhäpi rasunpa mana tantiayta atipächu. Allin lulayta munalpis ćhïnipäśhá mana allincunällactam lulayta jicutayá. 16Chaynu mana munaśhäcäta lulayapti'a tantiachiman camachicuy allin caśhanta awnishätam. 17Cay lulaycunacta manam quiquilläpïñachu lulayá. Sinu'a ya'aćhu cä jucham mana allin lulaycunaman jitaycalläman. 18Yaćhämari ya'aćhu ima allinllapis mana caycuśhanta. Allincäta lulaycuypi maynu wañupaculpis manamá atipächu. 19Cay allin lulay munaśhäta lulanäpïtá, mana lulay munaśhá mana allincätam jinalla lulayá. 20Chaynu mana munaśhäta lulayapti'a manañam quiquïchu lulayá, sinu'a cay aychäćhu cä juchäñam. 21Caynu allincäta lulayta munayalpis mana allincälla ya'aćhu cayaptin'a tantiachiman juc licchä camachicuy ya'acta lulachimäśhantam. 22Rasunpa Tayta Diospa camachicuyninta llapan śhun'üwanmari cuyá; 23aychäñatacmi ichá chay juc camachishacta aticuyan. Cay camachicuymari aychäćhu gïrranacun tantiaynïćhu allin camachicuy caśhanta tantiaśhäcäwan. Jinalmi juchaman puśhamä aychäćhu camachicuyca ćhänalächiman. 24¡Imalä bïdá can'a! Cay aychá wañuypä unanchaycuśhanpïta ¿mayanćha julaycallämanman? 25¡Tayta Diosllamari Duyñunchic Jesuspa! ¡Payta sulpay callächun! Má, ash limayllaćhu niycuśhayqui: Tayta Diospa camachicuyninpa uywayninmi tantiaynïćhu'a caycú; aychäñatacmi ichá juchap camachicuyninpa uywaynin caycun.


text:
3Canan wichanmi ichanga Wawanwanna shungun munashanta musyachimashcanchi. Paywanmi Tayta Diosninchi llap-llapanta camaran. Llapan camashancunata Wawanpa maquinman çhurasha. Quiquishllan cashpan Tayta Diosninchipa shungun yarpashantapis musyachimanchi. Payga sumaj munayniyuj. Janaj pachapis, cay pachapis maquinçhu caycan. Paypa shiminta llap-llapan wiyacun. Llapan runapa juchanta Tayta Diosninchi mana imaysi yarparänanpaj nuwanchi-raycur rusçhu wañuran. Jinarcur janaj pachaman cuticur, Tayta Diosninchita mandäshinanpaj dirïcha-caj lädunman jamacuran.
FREE!
One App.
1550 Languages.


text: 1Apu Señor Diosmi nin: Ukhu patioq inti lloqsimuy lado punkunqa wisq'asqallan kanqa soqta p'unchaynintin llank'ashaqtiykichis, samana p'unchaypitaqmi kicharisqa kanqa, mosoq killa rikhuriy p'unchaypiwan. 2Kamachikuqmi haykumunqa hawa patiomanta ukhu patioman haykunapi kaq hatun wasiman, chaypitaq sayaykunqa punku sayaq k'aspiq ladonpi. Chaykamataq sacerdotekunaqa kamachikuqpa ruphachina sacrificionta sumaq kawsay ofrendankunatawan haywashanqaku. Hinan kamachikuqqa chay haykunamanta qhawarispalla yupaychaykunqa, chaymantataq lloqsimpunqa. Punkuqa manan wisq'akunqachu ch'isiyanankama. 3Samana p'unchaykunapi, mosoq killa rikhuriy p'unchaykunapipas, suyu runakunaqa Señor Diospa qayllanpi yupaychanqaku chay punkuq ñawpaqellanpin. 4Samana p'unchaypin kamachikuqqa Señor Diosman apamunqa mana imanasqa soqta borregota, huk anejotawan ruphachina sacrificio kananpaq. 5Chay anejotawan kuskatan haywanqa huk arroba rurukunata, sapanka borregotawanmi haywanqa ima munasqan rurukunata, kaqllataq sapanka arroba ruru ofrendatawan haywanqa kinsa litro kuskannin aceiteta. 6Mosoq Killa rikhuriy p'unchaytaq haywanqa mana imanasqa huk torillota, soqta borregota, huk anejotawan. 7Chay torillotawan anejotawanmi qonqa huk arroba rurukunata, sapanka borregotawantaq haywanqa ima munasqan rurukunata, kaqllataq sapanka arroba ruru ofrendatawan haywanqa kinsa litro kuskannin aceiteta. 8Kamachikuqtaq haykunqa ukhu patioman punku haykuna wasinta, chaynillantataq lloqsipunqa. 9Chhayna fiestakunapi Señor Dios yupaychaq Israel llaqta runa hamuspaqa kay hinatan ruwanqa: wichay punkunta haykuspaqa, uray punkuntan lloqsinqa, uray punkunta haykuqtaq wichay punkunta lloqsinqa. Manapunin kaq haykusqan punkuntaqa lloqsinqachu, aswanpas hukkaq punkuntapunin lloqsinqa. 10Kamachikuqqa haykunqa Israel llaqta runantinmi, lloqsipunqapas paykunallawantaq. 11Llapan fiestakunapipas hatun p'unchaykunapipas haywanqa huk arroba ruruta sapanka torillotawan, huk arroba ruruta sapanka anejotawan, sapanka borregotawantaq ima munasqan rurukunata haywanqa, kaqllataq sapanka arroba ruru ofrendatawan haywanqa kinsa litro kuskannin aceiteta. 12Kamachikuqqa tukuy sonqonmanta ruphachina sacrificiotapas, sumaq kawsay ofrendatapas Señor Diosman haywaqtinmi, inti lloqsimuy punkuta kicharinqaku. Hinan samana p'unchaypi hina haywanqa. Lloqsipuqtin hinataq punkutaqa wisq'apunqa. 13Sapa paqarmi mana imanasqa huk watayoq borregota Señor Diosman haywanqaku ruphachina ofrendata hina. 14Chaykunawanmi sapa paqar Señor Diosman haywanqaku huk arroba ruruq soqta p'akinta, huk litro aceitetawan, chaywan hak'uta tupachinapaq. Kaytaqa ruwallanqakupunin. 15Chay hinatan sapa paqar, borregotapas ruru ofrendatapas, aceitetapas haywanqaku mana thanispa ruphachina sacrificio kananpaq, nispa. 16Apu Señor Diosmi nillantaq: Kamachikuqchus tupaqnin hallp'ata churinman qoykapun chayqa, churinpaq mirayninpaqwanmi kanqa. 17Ichaqa kamachikuqchus kamachin runaman qoykunman hallp'anta chayqa, chay hallp'aqa kacharipuna watakamallan kamachinpa kanqa. Chay watataqmi hallp'anqa kaqta kamachikuqman kutipunqa, churinkunaman qosqanmi ichaqa paykunaqllapuni kapunqa. 18Kamachikuqqa manan atinchu pimantapas hallp'anta qechuspa qarqoyta. Churinkunamanqa paypa hallp'allantapunin qonqa, chay hinapi ama pipas mana hallp'ayoq kananpaq, nispa. 19Chaymantataq runaqa pusarikuwarqan uray lado haykunata ukhu patioman sacerdotekunaq wichay qhawashaq ch'uya wasinkunaman, chaymantataq qhawarichiwarqan inti haykuy lado cheqasta. 20Niwarqantaq: Haqaypin sacerdotekunaqa hucha pampachaypaq ofrendakunata, qopuna ofrendakunatawan t'impuchinqaku, ruru ofrendakunatapas wayk'unqaku. Chay hinapin hawa patioman mana imallatapas horqonqakuchu, ch'uya-kaynin llaqta runata mana k'irinanpaq, nispa. 21Chaymantapas apallawarqantaq hawa patioman, hinaspan puriykachachiwarqan tawantin k'uchuntinta, hinan rikurqani sapanka k'uchupi patan qatasqa huch'uy patiota. 22Llapanpas kaq sayaykaman kasqa, anchonman iskay chunka metro, wask'anmantaq chunka phisqayoq metro. 23Sapanka huch'uy patiotaq rumimanta muyuriq huch'uy perqayoq kasqa, chay perqaq k'uchunpitaq q'onchakuna kasqa. 24Hinan niwarqan: Chaykunan wayk'unanku wasikuna, chaypin Dios yupaychana wasipi serviqkuna llaqta runaq apamusqan sacrificiokunata wayk'unqaku, nispa.


text:
Muhammad Najib ar-Ruba'i
Muhammad Najib ar-Ruba'i (arabya simipi: محمد نجيب الربيعي) sutiyuq runaqa (* 1904 watapi paqarisqa Bagdad llaqtapi - 1983 waatpi wañusqa Bagdad llaqtapi) huk Iraq mama llaqtap awqaq pusaq wan pulitiku karqan.
Tayta: ; Mama: .
Warmi: .
Churinkuna: .
Yuyarina
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Muhammad Najib ar-Ruba'i.


text: 1Hinan Salomonqa nirqan: –Señor Diosníy, qanqa ati-phuyu ukhupi tiyaqmi kanki, 2ñoqataqmi sumaq qhapaq wasita ruwapuyki, chaypi wiñayta tiyanaykipaq, nispa. 3Chaymantataq rey Salomonqa huñuykusqa sayashaq llapan Israel runakunaman kutirispa paykunata samincharqan. 4Nillarqantaq: Saminchasqa kachun Israelpa Diosnin Señorqa, pay kikinmi taytay Davidman prometesqanta hunt'arqan, paymi nisqa: 5Egipto suyumanta llaqtayta horqomusqay p'unchaymantapacha manan Israel suyupi mayqen llaqtatapas akllakurqanichu, chaypi wasita sayarichipuwaspaykichis ñoqata yupaychawanaykichispaq, manallataq mayqen qharitapas akllakurqanichu Israel llaqtayta kamachinanpaq. 6Aswanpas kunanmi Jerusalén llaqtata akllakuni chaypi ñoqa yupaychasqa kanaypaq, qantataq David akllakuyki Israel llaqtayta kamachinaykipaq, nispa. 7Chaymi David taytayqa sonqonpi yuyaykukusqa Israelpa Diosnin Señorta yupaychanapaq wasita sayarichiyta. 8Señor Diostaq ichaqa taytay Davidta nisqa: Allinmi huk wasita sayarichipuwanaykipaq yuyaykukusqaykiqa, 9ichaqa manan qanqa sayarichiwaqchu, aswanpas churiykin ñoqapaq huk wasita sayarichipuwanqa, nispa. 10Chay hinaqa, hunt'arqanmi Señor Diosqa prometesqanta, chaymi kunan nisqanman hina David taytaypa rantinpi Israel suyu kamachikuy tiyanapi tiyaykuni, hinaspa Israelpa Diosnin Señorpaq huk wasita sayarichipurqani. 11Chaypin churaykuni Israel llaqtawan Señor Diospa rimanakusqan arcata, nispa. 12Chaymantataq llapan Israel runakuna qayllapi Salomonqa Señor Diospa altarnin ñawpaqenpi sayaykuspa makinta altoman haywarirqan. 13Salomonqa chawpi patiopin broncemanta sayana patata ruwachisqa, chaymi wask'anpas anchonpas iskay metro iskay chunka centímetro karqan, sayayninmantaq huk metro kinsa chunka phisqayoq centímetro karqan. Salomonqa chay pataman seqaspanmi qonqoriykukurqan llapan Israel runakunaq rikushasqan, altoman makinta haywarispataq mañakurqan: 14Israelpa Diosnin Señor, manan kanchu hanaq pachapipas kay pachapipas qan hina Diosqa. Qanqa rimanakusqaykita hunt'aqmi kanki, munakushallankipunin tukuy sonqo serviqniykikunataqa. 15Kamachiyki taytay Davidman prometesqaykitapas hunt'arqankin, simiykiwan rimarisqaykitapas kunanmi hunt'anki. 16Chay hinaqa, Israelpa Diosnin Señor, hunt'allaytaq taytayman prometesqaykita, qanmi nisqanki: Churiykikunachus allinta kawsanqaku, imaynan qan ñawpaqeypi kawsarqanki hinata chayqa, mirayniykiqa Israel suyupi kamachishallanqapunin, nispa. 17Chay hinaqa, Israelpa Diosnin Señor, kamachiyki taytay Davidman prometesqaykita hunt'allaypuni. 18Ichaqa, ¿cheqaqtachu qan Diosqa kay pachapi runakunawan tiyawaq? Hanaq pachapas ancha hatun kashaspa manan chaskiyta atisunkichu, ¿chaychu qanqa kay huch'uy wasi sayarichisqaypi tiyawaq? 19Chaywanpas, Diosníy Señor Dios, uyariykuway mañakusqayta khuyapayawanaykipaq valekusqaytapas. Uyariykuway, kunanmi kay kamachiyki mañakamuyki waqyakamuyki. 20Tuta-p'unchay kay wasita qhawashallaypuni, qanqa nirqankin: Chaypin kashasaq, nispa. Maypiña kashaspaypas kay wasi qhawarisqa mañakuqtiyqa uyariykullawankipuni. 21Hinallataq Israel llaqtaykitapas ñoqatapas kay wasi qhawarisqa mañakuqtiykuqa, uyariykullawankikupuni, hanaq pacha tiyanaykimanta uyariykamullawankiku, pampachaykuwankikutaq. 22Pipas runamasinpa huchachasqan kaspa, kay wasipi altarniykipi jurachinkuman mana huchayoq kasqanta chayqa, 23hanaq pachaykimanta uyariykamuy, hinaspa juzgay kamachiykikunata. Huchayoqtaqa wanachiy mana chanin ruwasqanmanta muchuchispayki, mana huchayoqtataq chaninchayman hina sut'inchay chanin kasqanta. 24Qan contra huchallikusqan hawa Israel llaqtaykita awqanku atipanman, hinataq paykuna qanman kutirikuspa yupaychasunkiman, kay wasipi mañakuspataq pampachayta valekusunkiman chayqa, 25uyariykamuy hanaq pachaykimanta, huchankutapas pampachaykuy hinaspa ñawpa taytankuman qosqayki hallp'aman kutichimpuy. 26Llaqtaykiq qan contra huchallikusqan hawa ch'akirinman manataq paramunmanchu, ichaqa kay wasi kutirisqataq mañakunkuman, yupaychasunkikuman, muchuchiqtiykitaq huchankuta wikch'unkuman chayqa, 27uyariykamuy hanaq pachaykimanta, pampachaykuy Israel llaqta kamachiykikunaq huchanta, hinaspa yachachiy allin chanin ñanta purinankupaq, hinallataq llaqtaykiman herenciapaq qosqayki hallp'amanpas parachiy. 28Yarqaypas, millay onqoypas, ruphashaq wayrapas, polvillopas, langostapas, yura mikhuq kurupas, llaqtaykuta muyuykuspa phawaykuq awqaykupas, ima onqoypas, sasachakuypas kay suyupi kanman chayqa, 29uyariykamuy mañakusqankuta. Llaqtaykimanta mayqen runapas, mana chayqa llapan llaqtapas sonqonpi llakikuspa makinta kay wasi ladoman haywarispa mañakusunkiman chayqa, 30uyariykamuy hanaq pacha tiyanaykimanta, huchankutataq pampachaykuy, juzgaspaykitaq sapankaman ruwasqanman hina qopuy. Qan sapallaykin runakunaq sonqontapas yuyaykuynintapas reqsinki. 31Ahinapin ñawpa taytaykuman qosqayki hallp'api tiyaspanku tukuy tiempo paykunaqa manchakuywan yupaychasunki, munayniykitataq ruwanqaku. 32Mayqen wak llaqtayoqpas mentasqa kasqaykita uyarispa, musphana ruwasqaykita yachaspa karu llaqtamanta hamunman, hinaspa kay wasiykipi mañakusunkiman chayqa, 33uyariykamuy hanaq pacha tiyanaykimanta, hinaspa tukuy mañakusqasuykita qoykuy, llapan kay pacha suyukuna reqsinasuykipaq, hinaspa Israel llaqtayki hina manchakuywan yupaychanasuykipaq. Ahinapin yachanqaku kay ruwapusqay wasipi sutiyki yupaychasqa kasqanta. 34Llaqtaykita awqa-tinkuyman kachaqtiyki, maypi kasqankupitaq akllakusqayki llaqta lado kutirisqa, kay ruwapusqay wasiyki lado kutirisqa mañakunkuman chayqa, 35mañakusqantapas valekusqantapas hanaq pachamanta uyariykamuy, hinaspa awqankuta atipachiy. 36Manan pipas mana huchallikuqqa kanchu, chayrayku llaqtayki qan contra huchallikuqtin, k'arakta phiñakuspayki awqankuman hap'iykachiwaq suyunkuman presota apanankupaq, karumanpas qayllamanpas, 37hinataq preso apasqa kasqanku suyupi qanman kutirikuspa valeykukusunkikuman: Huchallikurqaykun, mana chanintan ruwarqayku, huchachasqan kayku, nispanku, 38chaypitaq tukuy sonqo tukuy alma qanman kutirikunkuman, hinaspataq ñawpa taytaykuman qosqayki suyu ladoman, akllakusqayki llaqta ladoman, ruwapusqay wasi ladoman kutirispa mañakusunkikuman chayqa, 39mañakusqankutapas valekusqankutapas hanaq pacha tiyanaykimanta uyariykamuy, hinaspa qespichiy. Llaqtaykiq qan contra huchallikusqantapas pampachaykuy. 40Kunanqa, Diosníy, qhawarimuwayku, uyariykullawaykupuni kay cheqasmanta llaqtayki qanman mañakamuqtin. 41Diosníy Señor Dios, sayariy, kay samakunayki cheqasman hamuy, qanpas atiyniykita rikuchiq arcapas. Señor Diosníy, sacerdoteykikunata saminchashallaypuni, qan sonqo runaykikunapas munakuyniykipi kusikuchunku. 42Señor Diosníy, amapuni wikch'uwaychu, akllakusqayki reymi kani, yuyarikuy kamachiyki Davidman khuyapayanaykipaq prometesqaykita, nispa.


text: 1Noga Judas Santiagopa wauguenmi, Jesucristopa servignin car, cay cartata isquirbiyämü, Tayta Diospa cuyay acrashancunapag, jinaman Jesucristo washayangan runancunapag. 2Gamcunata Dios yanapapäcushunqui, alisca cuyapäcug cayta, gasila cawayta, jinaman alisca cuyacug cayta. 3Cuyashäcuna, nogaga aliscam munarä isquirbimuyta Cristo salvamanganchipita. Nätan canan “Imanuypas isquirbishag” nirmi isquirbiyämü tantiachipäcunagpag. Gamcuna raquishancunatam Jesuspita yachrachipäcushuray. Chauragar imanaypa ayganaypas chay yachrachipäcushungayta välichipacuy. 4Juc ishcay runacunam gamcunamanga yaycarayämun. Chaycunaga capäcun lutancama runam. Chaycunaga Dios cuyacug canganta musyarmi, “Cuyapämäshunmi imata juchäcushas” nir juchäcurcan. Nätan chay ima-aygatas munayninchru cachig Munayniyogninchi Jesucristotam mana cäsucurcanchu. Chaycunapagga nä unaypitam nisha cayan cunchuchisha capäcunanpag. 5Nä musyarcayaptiquisi cayta yarparcärichishay, Munayniyog Diosga Israel casta runancunata Egiptopita jorgarcamursi, mana payman yupachicugcunataga imaycamas cunchuchinanpagmi nä nirayan. 6Chaynuytan Diosga angelcunatas chay chrurangancagpita yargogcunataga, jinaman chay cacunancagta dëjagcunataga, imaycamas yanauyagchrümi wichrgarayächin, juchacunata taripänan junagchru cunchuchinanpag. 7Chaynuytan Sodomachru Gomorrachru, jinaman muyurigninchru yachrag runacunatas, warmin warmin, olgon olgon cawapäcuptin, jinaman olgocama, warmicama ishcaychacurcaptin, Diosga ninawan cunchuchira. Chaynuy ruragtaga canasi ninawanmi imaycamas cunchuchinga. 8Chaycunanuymi chay casqui yachrachigcunaga gotaranuysi imatas juchäcurcayan cuerpuncunawansi. Mandagcunatas manam cäsucurcanchu, jinaman jana pachachru munayniyogcunapagsi ima lutan niytas manam manchapäcunchu. 9Nätan angelcunapa mandagnin arcángel Miguelsi Moisespa cuerpunta Asyagwan guechrunacur manam ima lutantas nirachu Asyagta. Antis “Munayniyog Dios piñapäshunqui” niylam nira. 10Nätan gamcunaman chay yaycamusha runacunaga ima-ayga ganratas nircayäshunqui mana shumag imapitas musyarmi. Jinaman uywacunapanuyla tantiaynincuna captinmi, waranpa waranpa mas lutanta ruracurcayan. 11¡Ay paycunam icha cunchupäcungaga! Paycunaga Caín jutiyog runapa rashchrunmanmi jarurärin. Jinaman Balaam jutiyog runanuysi golgue raygolam ima lutanmansi yaycapäcun, nätan Coré jutiyog runanuysi mana cäsucurcanganpitam wanupäcunga. 12Chaycunaga micapäcuyniquicunachrüsi lutanpagmi ricarcayächishunqui chay lutan rurapäcunganwan. Chaycunaga runacunata yanapänan trucam quiquincunalaman yarpar mana yamaypa, micapäcunsi, upyapäcunsi mana mancharilar. Chaycunaga capäcun walyaywan yana pucutay mana tamyamuptilan jucläman aywachishanuy yangala cushicachicugmi. Jinaman capäcun juc monti wayunan wichanchru mana wayur chaplachicugnuymi. Jinaman capäcun Diospita pasay raquicasham, mana imapagsi välircayar. 13Chaycunaga jatun gochra juyupa lagyamur pogosagnuymi, shongoncunachru imas lutancagta rimapäcun, jinaman capäcun goyllarnuysi cacunanpita yargor yanauyagman ishquignuymi. Chaynuy capäcunganpitam imaycamas cayag yanauyagchru capäcunga. 14Chaycunapitaga Adanpa castanpita ganchriscag aywag Enoc jutiyogsi rimara cay nirmi: “Munayniyogga aywayämun waranga waranga raquishancunawanmi, 15chay mana cäsucugcunata, lutan rurapäcunganpita, lutan rimapäcunganpita, tariparcur cunchuchinanpag” nirmi. 16Chaycunaga capäcun washa riman, imapitas quejacugcamam, shongoncuna munangannuyla ruragcamam, nätan rimapäcunsi casquitam razonta nirag, quiquincunapitas u juc runacunapitas alipa ricasha capäcunan raygola. 17Nätan cuyashäcuna, yarpachracurcay Munayniyogninchi Jesucristopa cachran ruragcuna unay nipäcunganta. 18Paycunaga caytam nipäcura: “Ushanan junagchrüga capäcunga turyaparcur asipagcunam, jinaman cawapäcungas shongon munangalanta rurarcayarmi, Diospa mana capäcur” ninmi. 19Chaycuna capäcun Diosman yupachicugcunata raquicächigmi, cay pachachru lutan cagcunalata ruragmi. Chaura manam Santu Espíritu munangannuychu cawapäcun. 20Nätan gamcunaga cuyashäcuna, jucniquis jucniquis yachrachinacurcay chaynuyla Diospa chay ali willapanta, jinaman Dioswan rimarcayay Santu Espiritupa yanapayninwan. 21Nätan chaynuyla Dioswan cuyachicurcayay, jinaman Jesucristo cuyapälar imaycamas cawayman yaycachipäcushunayta shuyararcayay. 22“Razonchur yangachur” nigcunata rimapapäcuy tantiacungancama. 23Nina wayichru cunchupäcunanpag cayagcunapita waquinta jucla jorgapäcuy. Nätan waquincagta cuyapapäcuy, lutan ruraynincunamantag icha ishquirärinquimanga, antis paycunanuyga ama pasay cawapäcunquichu. 24Chauragar munayninwan mana juchaman ishquiglata cachipäcushugniqui Jesucristo pushapäcushunqui Diospa naupanchru mana juchaynag cushisha capäcunaypag. 25Jinaman Jesucristopa salvamagninchi japalaylan Dios cachun alawasha, alisca alipag ricasha, munayniyogpag ricasha, mandagpag ricasha, imaypita imaycamas. Chaynuy cachun.


text: 1Wawkinikuna, paninikuna, ichara suk wawkinchi suk paninchi mana allita ruranman. Kankuna allita Jesukristuta kreyishpaykichi chay mana allita rurak wawkinchita paninchita yanapaychi amana mana allita rurananpana. Kuyashpalla allillapi yanapaychi. Allita yuyaychi ichara suknin diya kankunapish munankichiman uchallikuyta. 2Wawkinchi paninchi mana allita ruraptinkuna kankuna yanapashpa allillapi willashpa animuchiychi allita rurashpa kawsanankunapa. Chashna animuchishpaykichi Jesukristupa munananta ruraykankichi. 3Kankuna mana alli yachak kashpa sukaman alli yachak kanaykichita yuyanakushpaykichika kikikichilla llullachinakuykankichi. 4Tukuy runakuna kikinchikuna yuyanakunanchikuna tiyan allitachu manachu rurashkanchisapa nishpa. Allita rurashpanchikunara kushikushunchisapa. Chayrayku ama ni pita yuyaypachichu. 5Kikinchikunapa mana alli rurashkanchikunata yuyananchikuna tiyan. 6Jesukristupa rimananta yachachiwakninchikunata tukuy laya tiyawakninchikunawan yanapananchikuna tiyan. 7Ama kikikichilla llullachinakuychichu. Mana ni pi Tata Diostaka atipanmanchu llullachiyta. Tata Dios tukuy mana alli rurak runakunata kastigankasapa. Suk muruta tarpushpanchi chay laya murullata pallanchi. 8Mana alli murukunata tarpushpanchikuna mana alli wayukunallata pallanchisapa. Mana allita rurashpa kawsaptinchikuna Tata Dios kastigawashunchisapa. Chaymanta alli murukunata tarpushpanchikuna alli wayukunata pallashunchisapa. Tata Diospa Espiritunta kasushpa kawsashpanchikuna mana tukuyniyukta kushikushpa Tata Dioswan kawsashunchisapa. 9Chayrayku ama shaykuypachichu allita rurashpa kawsayta. Suk tiempukaman Tata Dioska sukaman allita kushichiwashunchisapa mana shaykuptinchikuna allita rurayta. 10Chayrayku atipashpanchikuna tukuy runamasinchikunata tiyawakninchikunawan yanapaypachi. Jesukristuta kreyikmasinchikunata ashwan allita yanapaypachi. 11Mash kawaychi. Kikini makiniwan killkashpa atun letrakunata rurashpa kay kartata tukuchaykani. 12Chay señalachinakunaykichipa munak runakuna munansapa tukuy runakuna paykunallata kuyanankunapa. Mana munansapachu Jesukristu kruspi wañushkanta yachachikuptinkuna judiyumasinkuna chiknishpa padesichinankunapa. 13Munansapa señaladu kanaykichipa tukuy runakuna yachanankunapa paykuna yachachikushkankunarayku señaladu kanaykichita. Moisespa kamachikunankunata yachachishushpaykichipish kikinkuna mana tukuytachu kasunsapa. 14Ñukaka mana paykunashinachu alabanakunayani. Jesukristu kruspi wañushkanrayku Tata Dios perdonawananchikunallata yachachikuni. Chayllata yachachikushpayni kay allpapi kawsak runakunapa yachachikunankunata manana munaninachu kasuyta. Chashna kaptin chay alabanakuk runakuna ñukapa yachachikunaynita mana munansapachu kasuyta. 15Tata Dios perdonawaptinchikuna mushuk layata rurashpa kawsanchisapa. Mana nimananchu señaladu mana señaladu kaptinchikuna. 16Kankuna yachachikunaynita allita kasushpa kawsashpaykichi Tata Diospa wambrankuna kankichi. Chayrayku Tata Dios kuyashushpaykichi kushichishunkichi. 17Jesukristuta kreyishpa kawsashkaynirayku chikniwak runakuna sukaman makawashka kaptinkuna kuerpuynipi aypa igakuna tiyan. Chaykunata kawashpa tukuy runakuna yachansapa Jesukristuta kreyishpa kawsanaynita. Chayrayku mana munanichu ni pi yachachikushkaynirayku washanchawanankunata. 18Wawkinikuna, paninikuna, munani Jesukristu tukuy kankunata sukaman kuyashushpaykichi yanapashunaykichipa. Ñuka Pablu chayllata killkashkaykichi.


text: 1Kaynumi qallarin Dyuspa Wamran Jesucristupaq shumaq rimashanqa. 2Manaraq Jesucristo nasiyatinmi karanna Dyusninchikpa rimaqnin Isaiasqa. Paymi Dyus nitin kaynu nir iskribiran chay washakuqpaqqa: "Naypaykita kach'ashaq uk runata qampaq rimananpaq. Chaymi rinqa tukuyta willaq shunqunllapapi shumaqta yarpunanllapapaq. Chaynuqami qam ritkiqa shumaqtana risibishunqallapa. 3Chay runami kusa jwirtita rimar chunllaqpi nin: 'Amitunchikpa nanninta kamakachiyllapa, uchaykillapata dijar Dyusta kasurllapana. Chaynuqami kusa dirichula nanta kich'aq yupayna kankillapa kanqa' nir". 4Chaynumi Isai'as iskribishannu Shutichikuq Juanqa, chunllaqkunapi runakunata niran: "Uchaykillapata dijar Dyusmanna tikrakayllapa pirdunashunanllapapaq. Chaymantami shutichishaykillapa" nir. 5Chaymi tukuy Judea pwiblukunamanta, Jerusalenmanta ima, kusa achka runakuna riqllapa Juan kayashanman payta uyakuqqa. Chaynu uyakurmi uchanllapapaq kwintata qukar Tayta Dyus llakipamay nitinllapa, Juanqa riyu Jordanpi tukuyta shutichiran. 6Kay Juanpa rach'panqami rurakasha karan kamillupa millwanmanta. Nataq sinchun-shuypaqami qaramanta karan. Payqami mikuq atun shurkukunata, chumpakapa mishkinkunata ima. 7Yach'achikuqnuqami runakunataqa kaynu niyaqpis: "Nuqamantaqami uk kusala mas pudirniyjun shamuyan. Paypaqqami nuqaqa mana sirbinichu llanqinpa watunta kach'anaylapaqmapis. 8Chaqa nuqaqami qamkunataqa yakulawan shutichishushallapa kani. Piru nuqamanta chay uk shamuq-shuypaqami Dyuspa Santu Ispiritunwanna shutichishunqallapa". 9Chay tyimpukunapimi prubinsya Galileapa uk pwiblun Nazaretmanta Jesusqa lluqshir rir, riyu Jordanman ch'atin Juanqa chaypi shutichiran. 10Chaynu shutikur yakumanta lluqshimuyarmi rikaran syilu kich'akaqta. Chaynullami rikaranpis Dyuspa Santu Ispiritun payman uk palumitanu ishkimuqta. 11Chaymantami syilumanta-pacha Dyus kaynu niqta uyaparan: "Qammi kusa munashay Wamrayqa kanki. Qamwanmi kusalata aligriyani" nir. 12Chaymantaqami Dyuspa Santu Ispiritunqa Jesusta aparan chunllaq lugarman. 13Chaypimi Jesusqa kwarinta diyata, kusala saqra animalkunapa rurinpi karan. Chaynu Jesu's payla chaypi katinmi dyabluqa uchakuchiyta kamaran. Piru Dyuspa angelninkunami paytaqa tukuy ministishanpipis yanaparan. 14Chaymanta Shutichikuq Juanta, gubyirnu Herodes karsilashana katinqa, Jesusqa riran Galilea pwiblukunaman Dyuspa shumaq rimayninta yach'achikutin, washakarna Dyuspa mantakuyninpi kawsananllapapaq. 15Chaynullami niyaqpis: "Kananqami Tayta Dyuspa tyimpunqa kumplikashana. Chaymi Dyusmanta shamuq mantakuq qallarinanpaqqa shipchamushana. Chayraykumi uchaykillapata dijar Tayta Dyusmanna tikrakayllapa. Chaynulla chay kusala shumaqta willashushayllapapi kriyirna kawsayllapa". 16Jesusqami Galilea atun quch'apa manyanta riyarqa, rikaran Simonta uknin Andreswan chaypi kaqta. Paykunaqami piskadukuq kashanrayku atun shikranllapata yakuman itayaranllapa. 17Chaymi Jesusqa paykunataqa kaynu niran: --Shamuyllapa nuqawanna rinallapapaq. Chaqa nuqaqami yach'achishaykillapa piskaduta aypaq yupayna runakunata nuqapaq yach'achir tantanaykillapapaq nir. 18Chaynu nitinqami, chay runakunaqa chay kutilla atun shikrankunata dijar, paywanna riranllapa. 19Piru mas naypaqman riyarqa, Jesusqa qashan rikaran Santiaguta uknin Juanwan chaypi kaqta. Paykunaqami Zebedeupa wamrankuna karanllapa. Chaymi paykunaqa uk yaku karrupi atun shikrankunata kamakachiyaranllapa. 20Chayna Jesusqa qayamuran paykunatapis. Chaymi chay kutilla, Juanqa Santiaguwan ishkantin Jesuswanna riranllapa, chay yaku karrullapi taytanta trabajaqninkunawan dijarna. 21Chaynu rirqami Capernau'm pwiblumanna ch'aranllapa. Chaymantami samana diya katin Jesusqa chay Israel runakunapa tantakananllapa wasiman yaykur yach'achikuq qallariran. 22Piru yach'achikutinqami tukuyla chaypi kaqkunaqa kusalata dispantakaranllapa. Chaqa Jesusqami yach'achikuran paypa yach'ayninllawan, manami Moise's mantakushanta yach'ar yach'achikuqkuna yupaychu. 23Chay tantakananllapa wasi ruripiqami kayaq uk runa dyablupa yarpuyninwan. Chayqami kusala jwirtita kaynu nir qaych'akuran: 24--¡Ay! Nazaretmanta Jesu's, ¿imapaqtaq nuqakunaman yakapakanki? ¿Ima, chinqachimaqllapachu shamushayki? ¡Nuqami riqsishuni! ¡Qamqami Dyuspa Santu Wamran kanki! nir. 25Chaynu nitinmi, Jesusqa anyaran dyablupa yarpuynintaqa kaynu nir: --¡Upallalla yarquy kay runamantaqa! nir. 26Chaynu nitinqami, chay dyablupa yarpuyninqa chay runataqa atakita qur, kusala jwirtita qaych'achirna yarquran. 27Chayta rikarmi, tukuyla runakuna kusalata manchakuranllapa. Chaymi ukninllapa ukninllapa kaynu ninakuyaqllapa: "¿Imataq kayqa kanqa? ¡Kusata paylla mantakur imami ukman mushuq imakunata yach'achikun! ¡Chaynulla dyablupa yarpuyninmapis imata nitinpis kasun!" nir. 28Chaymanta-pachami tukuyla Galilea lugarkunapi Jesuspaqqa kusalata yach'aranllapa imanumi payqa imatapis rurayta puytin nir. 29Chaymanta chay Israel runakunapa tantakananllapa wasimanta lluqshirqa, Jesusqa Santiaguwan, Juanta apar riran Simonpa, Andrespa wasinman. 30Chaypimi Simonpa swigranqa kusala rupawan qishaq mantanpi usurayaran. Chaynu chaypi qishaq nir Jesusta willatinllapami, 31Jesusqa rir qimikar, chay warmisitataqa makinmanta chutar sharichimuran mantanmantaqa. Chaymi chay kutilla chay rupaqa dijaranna. Chaymantami ashwan chay warmisitaqa sharikur paykunata qaraqna qallariran. 32Rupay chinqatin limpu tutapashana katinqa, Jesusmanqa tukuy qishaqkunata, dyablupa yarpuyninwan kaqkunata ima apamuranllapa. 33Piru chay wasipa punkunmanqami chay pwiblumanta tukuyla runakuna limpu untaranllapa Jesusta rikakunanllapapaq. 34Jesusqami tukuy qishayninllapakunamanta kusala achka runakunata allichar, dyablupa yarpuyninkunamatapis achkata itakuran. Chaynu itakutinmi dyablupa yarpuyninkunaqa, yach'aranllapa "Jesusqami Dyuspa Wamran" nir. Piru Jesusqami mana dijaranchu paypaq rimananllapapaqqa. 35Chaymanta allaqnin achkiyayatinnaqa amsaqla Jesusqa sharir, chay pwiblumanta lluqshir riran chunllaq lugarkunaman Taytanman mañakuq. 36Chaymantaqami, Simonqa wakinninkunawan Jesusta maskaq rir, 37tarirqa niranllapa: --Tukuymi maskashuyanllapa nir. 38Jesusqa niran: --Ashwan rishunllapa uklaw shipchakaq pwiblukunaman, chaypipis Dyuspa shumaq rimayninta yach'achikunaypaq. Chaqa chaypaqmi shamusha kani. 39Chaynumi Jesusqa Galilea pwiblupa tukuy lugarninkunapi, Israel runakuna tantakananllapa wasikunapiqa Dyuspa shumaq rimayninta yach'achikur chaynullami dyablupa yarpuyninkunata itakur ima puriran. 40Chaymantaqami uk runa ismuyaq kwirpuyjun Jesusman qimikar, naypanpi qunqurikur kaynu niran: --¡Taytituy! llakipamayarqa allichamay-ari kay qishayniymantaqa nir. 41Jesusqami llakipar makinwan kamar niran: --Munanimi alliyanaykita. Kananlla alliyay, nir. 42Chaynu nitinlami, chay ismuyaq kwirpuyjun runaqa, alliyaranna qishayninmantaqa. 43- 44Chaymantami Jesusqa chay runataqa kaynu niran: --¡Allita uyamay! Amami mayqantapis willankichu. Ashwanmi rir qimikay kuraman. Chaymi apanki ufrinditaykita Moise's mantakushannulla. Chayna tukuy yach'ananllapapaq qishaynikimantaqa alliyashaykina nir. 45Piru chay runaqami chaymanta lluqshirqa tukuylata parlaran Jesu's, paypaq rurashantaqa. Chaymanta-pachami Jesusqa manana pwiblukunamanqa yaqqa yaykuqnachu. Ashwanmi chay maypich'i yaqqa mana runakuna kaq chaylapina kidaq. Piru chaynumapis tukuy lugarmantami runakunaqa riqllapa payta rikaqqa.


text: 1Pablo, Diospa munaimanda cayashca Jesucristo cachashca runa tucungaj, ñucanchi uqui Sostenesndi, 2Corinto llactai tiaj Diospa iglesiama quillcanchi, Cristo Jesuspi sumajyachishcaunama, chuyaj tucungaj cayashcauna, shinallara tucui Señor Jesucristo shutii mañajcunaras, maibi tiaushas, quillcanchi. Paiga paiguna Señormi, shinallara ñucanchijpas. 3Gracia ali llaquina iyairas cushi shunguras charichi ñucanchi Yaya Diosmanda, shinallara Señor Jesucristomandas. 4Tucui huras ñuca Diosta agrasiuni cangunaraigumanda, shinallara cangunama cushca Diospa gracia ali llaquina iyaimandas Cristo Jesuspi; 5imasna canguna Cristoi pactajta bindisiai tucushcanguichi tucui shimiunais, tucui intindinais; 6imasna Cristomanda cuintashca shimi ali sirtu ajta ricuchishcara cangunama. 7Shina ajllaira canguna ñucanchi Señor Jesucristo ricurimunara chapausha, mana imas Dios cuyashca pishinzhu cangunahua. 8Pai canguna quirishcai cangunara shinzhiyachingami puchucai punzhagama, canguna cauźa illaj tucungaj ñucanchi Señor Jesucristo shamuna punzhai. 9Dios sirtu quirihuajllami. Pai cangunara cayaca paihua Churi ñucanchi Señor Jesucristohua pariju cumpañasha causangaj. 10Cangunara rugauni, uquiuna, Señor Jesucristo shutira llaquishcamanda, canguna tucui chi tunui rimanguichi, ama chican chican chaupirisha, astaun tucui parijulla shu iyaillahua tucusha, shu iyarinallahua, shu ricunallahua. 11Cloeguna cuintahuanauca imasna cangunapura piñanaushcara, uquiuna. 12Casna rimasha nini: Cangunamanda shu runa nin, “Ñuca Pablo runami ani;” shuj, “Ñuca Apolospaj ani;” shuj, “Ñuca Cefaspaj ani;” shuj, “Cristojmi ani.” 13¿Cristo chaupirishcachu aca? ¿Pablo canguna randimanda chacatashcachu aca? ¿Pablo shutiichu bautisaricanguichiri? 14Diosta agrasini imasna cangunamanda mana pitas bautisacanichu, randi Crispollara, Gayollara, 15ama pihuas rimachu: “Pablo shutiimi bautisaricani.” 16Maspas Estéfanaspa aillura bautisacani. Chishujcunamanda mana pitas bautisacani yachin. Mana iyai tianzhu. 17Ñucara Cristo mana cachahuacachu bautisangaj, astaun evangelio ali shimira camachingaj. Mana rimacanichu yachashca shimihua, Cristo cruzta ama yanga rashca tucuchu. 18Cruzmanda cuintana shimi yanga shimimi iyanaun chingariujcuna, randi ñucanchima, quishpichishcaunama, cai shimi Diospa ushaimi iyanchi. 19Quillcashcami tian: “Yachajcuna yachanara huajlichishami, iyaiyujcuna iyaira ichushami.” 20¿Maibirairi yachaj? ¿Maibirairi ley shimira yachachij? ¿Maibirairi cuna huras rimaisiqui runa? ¿Manzhu Dios cai pacha yachanara yanga lucu shimira cuinta rashca? 21Dios pai yachashcamanda cushcasna, mundu paita mana ricsicachu yachanamanda. Astaun Dios cucami quirijcunara quishpichingaj lucu cuinta shimira camachishcamanda. 22Judiuguna munanaita rashcaunara ricunara munanaun; grieguuna yachanara mascanaun. 23Astaun ñucanchi Cristora chacatashcara camachinchi, judiuguna ricujpi shu nijtana cuinta, gentilguna ricujpi shu yanga lucu shimi cuinta. 24Randi cayashcauna ricujpi, judiu ashas, gentil ashas, Cristo Diospa ushaimi, Diospa yachanami. 25Dios yanga samira rashca ima runa yachairas yalin. Dios irqui samira rashca runamanda yali shinzhimi. 26Ricuichi uquiuna, imasna cayashca acanguichi. Cangunahua mana yapa ashca yachajcuna tian, runa ricujpi, mana yapa ashca ushajcuna, mana yapa ashca charijcuna. 27Astaun Dios mundumanda upaunara ajllacami yachaiyujcunara pingachingaj; shinallara mundumanda mana ushajcunara Dios ajllacami ushajcunara pingachingaj. 28Mundumanda pugriunaras, chijnishcaunaras Dios ajllaca, maspas imas illajta ajllaca tiajcunara tucuchingaj. 29Dios shinami rarca pihuas ama ahuayarichu paihua ñaupajpi. 30Cristo Jesuspi Diospajcuna anguichi. Dios rashcamanda Cristo ñucanchihua yachanas, ali dirichu tucunas, chicanyachinas, randinas tucushcami; 31imasna quillcashcami tian: “Pihuas alabasha nisha, Diosta alabachu.”


text: 1Tukuy chaykunata yachachikushkankunawasha Kapernaum llaktamanta Judea partiman Jesus rirkan. Chaymanta Jordan yaku chimbaman rirkan. Chaypi aypa runakuna tantanakuptinkuna payka amañashkanshina yachachikurkan. 2Chaypina fariseo runakuna Jesusta sukaman pantachichinayarkansapa. Paykunaka ladunchashpankuna tapurkansapa: —¿Moisespa killkadunka rimanchu suk runa mana warminta munashpa wishchunanpa? 3Chaypina Jesuspish tapurkansapa: —¿Imatatí Moises killkadunpi willashunkichi? 4Paykunaka aynirkansapa: —Moiseska willawarkanchisapa maykan runapish warminta wishchunayashpa awtoridarpi killkadu papelta chaskichishpa atipananta wishchuyta. 5Chaypina Jesuska willarkansapa: —Kankuna sinchi shunku kaptikichi Moiseska almitishurkankichi warmikichita wishchunaykichipa. 6Tata Dios kay allpata rurashkanwasha warmita ullkuta rurarkan. 7Chayrayku willarkan: “Tukuy ullku tatanta mamanta sakinka warminwan tantanakushpa kawsananpa. 8Chashna tantanakushpankuna sukllallashina kankasapa.” Chashna Tata Dios willaptin suk ullku warminwan tantalla kawsashpankuna sukllallashina kawsankasapa. Manana ishkaynachu. 9Tata Dios chayta rimashkanrayku mana allichu niman suk runa warminta wishchunanpa. 10Chayta Jesus yachachikushkanwasha wasipi yaykushpankuna disipulunkunaka Jesusta yachachikushkanta kashkan tapurkansapa. 11Chaypina Jesuska paykunata willarkansapa: —Suk ullku warminta wishchushpa chikan warmiwan kasarashpa uchallikushpa kawsan. 12Warmipish kusanta sakishpa chikan ullkuwan kasarashpa uchallikushpa kawsan. 13Chaymanta Jesusman aypa runakuna wambrankunata pushamurkansapa llankanankunapa. Chaypina Jesuspa disipulunkuna piñayashpa micharkansapa ama pushamunankunapa. 14Chayta kawashpa Jesuska piñakushpa willarkansapa: —Ama chay wambrakunata michaychichu ñukaman shamunankunapa. Wambrakuna mana kreyinakushpa tatanpa munayninpi kawsansapa. Kankunapish wambrakunashina kawsashpaykichira Tata Diospa mandunpi yaykunkichi. 15Mash allita uyariwaychi. Kay wambrakunashina kankunapish Tata Diospa munananta ruranaykichi tiyan. Mana paypa munananta rurashpaykichika mana mandunpika yaykunkichichu. 16Chashna Jesus willashpankuna tukuy chay wambrakunata markarkansapa. Chaymanta umankunapi llankashpa Tata Diosta roygarkan yanapanankunapa. 17Chaymanta Jesus riykaptin suk runa kallpashpa laduncharkan. Ñawpakninpi kunkuriykushpa tapurkan: —Alli maestru ¿imata rurashpatí Tata Dioswan mana tukuyniyukta kawsayman? 18Chashna tapuptin Jesuska willarkan: —¿Imapatí alli kanaynita willawanki? Tata Diosllami alli. 19Tata Diospa kamachikunankunata allita yachanki. Kashna willawanchisapa: “Ama runamasikichita wañuchiychu. Ama chikan warmiwan uchallikushpa kawsaychu. Ama nimata suwaychu. Ama ni pita llullakushpa tumbaychu. Ama ni pita llullachiychu. Tataykita mamaykita kuyashpa kawsay.” 20Chashna Jesus willaptinna chay runaka willarkan: —Maestru, ñuka wayna kashkaynimantapachami chaykunata allita kasushpa kawsaykani. 21Chaypina Jesuska kuyashpa kawarkan. Willarkan: —Sukllallanami illashunki ruranaykipa. Rillay tukuy laya tiyapushuknikita rantikumuy. Chay rantikushkayki chaninta mana nimayuk runakunata kuysapa. Chaypira sielupi tukuy layayuk kanki. Chaymanta shamuy ñukata katiway. 22Chayta uyarishpa chay runaka sukaman llakishpa wasinman kutirkan sukaman rikchak layayuk kashpa. 23Chay runa llakishpa riptinna Jesuska tukuy chay runakunata kawashpa disipulunkunata willarkansapa: —Chay laya kullkinllapi kreyinakuk runakuna mana atipankasapachu Tata Diospa mandunpi yaykuyta. 24Chayta uyarishpankuna disipulunkunaka sukaman almirarkansapa. Chaypina Jesuska kashkan willarkansapa: —Wambraynikuna, suk runa kullkinllapi kreyinakushpa mana atipanchu Tata Diospa mandunpi yaykuyta. 25Suk kamellu animal suk aguja uchkunta mana atipanmanchu pasayta. Chashnami kullki likidu runa kullkinta ashwanta munashpa mana atipankachu Tata Diospa mandunpi yaykuyta. 26Chayta uyarishpa disipulunkuna ashwanta almirashpankuna tapunakurkansapa: —Chashna kaptinka ¿pikunatí atipanka Tata Diospa mandunpi yaykuyta? 27Chaypina Jesuska chapashpankuna willarkansapa: —Manami ni suk runa atipanmanchu kikinllamanta yaykuyta. Tata Diosllami atipan runakunata mandunpi yaykuchiyta. Paymi tukuyta atipan rurayta. 28Chaypina Pedru willarkan: —Ñukaykuna tukuy tiyawakninikunata sakimushpaynikuna kanta katiykaykisapa. 29Jesuska willarkan: —Allita willaykichi. Kankuna katiwashpa ñuka salvakuk kanaynita yachachikushpa wasikichita, wawkikichita, panikichita, mamaykichita, tataykichita, wambraykichita, terrenuykichita sakishkankichi. 30Chashna sakiptikichi Tata Diosmi kushunkichi sakishkaykichimanta ashwan aypa wasikichita, wawkikichita, panikichita, mamaykichita, wambraykichita, terrenuykichita. Kay allpapi sufrishpaykichipish wañushkaykichiwasha mana tukuyniyukta Tata Dioswan sielupi kawsankichi. 31Kunan kay tiempu aypa runakuna yuyanakunsapa ashwan alli kanankunata. Paykuna Tata Diospa mandunpi washeru kankasapa. Chaymanta kankuna mana munadu kashpaykichipish Tata Diospa mandunpi kamachikukkuna kankichi. 32Chaymanta Jerusalen llaktaman riykaptinkuna Jesuska disipulunkunamanta ñawpakta riykarkan. Paykunaka sukaman almirarkansapa Jesus Jerusalenman riptin. Manchakuypuru Jesusta katiykarkansapa. Chaypina Jesuska chunka ishkay disipulunkunallata chikanman pushashpankuna kashkan willarkansapa wañunanta: 33—Allita yachankichi Jerusalen llaktaman riykananchikunata. Chaypi suk runakuna saserdotekunapa kamachikukninkunaman Moisespa killkadunta yachachikuk runakunaman pushawankasapa rantikuwak. Chaypina ñuka sielumanta shamudu runa kaptinipish paykunaka tantanakushpa yuyankasapa wañuchiwanankunapa. Chaypina romano runakunapa makinpi kukuwankasapa wañuchiwanankunapa. 34Paykunaka sukaman asichiwashpankuna tukaychawankasapa makawankasapa wañuchiwankasapa. Chaymanta wañuchiwashkankunamanta kimsa diya ukun kashkan kawsamusha. 35Chaymanta Sebedeopa wambrankuna Santiagowan Juan Jesusta ladunchashpa willarkansapa: —Maestru, munanisapa mañanaynikunata rurapanaykipasapa. 36Payka tapurkan: —¿Imatatí munankichi kankunapa ruranaynipa? 37Paykunaka willarkansapa: —Kan allimata tukuy layata kamachikushpayki tiyachiwaysapa sukta alli laduykipi sukta lluki laduykipi ñukaykunapish kamachikunaynikunapa. 38Chaypina Jesuska aynirkansapa: —Kankunaka mana yachankichichu imatami mañawaykankichi nishpa. Ñukami tukuy layata sukaman padesinayni tiyan wañunaynikaman. Chashna padesishpa iden suk ayak likidutashina upyasha. Kankunaka manami atipankichimanchu ñukashina nanaykunata muchuyta. 39Chashna willaptinkuna paykunaka aynirkansapa: —Ariya, atipashasapa muchuyta. Chaypina Jesuska willarkansapa: —Deverasmi ñukatashina kankunatapish sukaman padesichishunkichi. Ñukatashina chiknishushpaykichi wañuchishunkichi. 40Tatayni Diosmi akllanka pikunami laduynipi tiyarinkasapa nishpa. Ñukaka manami ni pita willashachu laduynipi tiyarishpa kamachikunanpa. 41Chayta willaptinkuna chay chunka disipulunkuna uyarishpankuna Santiagota Juanta sukaman piñayarkansapa. 42Chaypina piñayashkankunata kawashpa Jesuska kayashpankuna willarkansapa: —Kankunaka allita yachankichi tukuy llaktakunapi kamachikuk runakuna sukaman sinchita kamachikunankunata. Paykunaka mandunpi kawsak runakunata sukaman padesichinsapa kasunankunapa. 43Kankunaka ama chay sinchi kamachikuk runakunashina kanayaychichu. Alli kamachikuk kanayashpaykichika tukuy runamasikichita sirvinaykichi tiyan. 44Chaymanta tukuy runakunamanta ashwan kamachikuk kanayashpaykichika iden rantidu runakunashina tukuyta yanapanaykichi tiyan. 45Ñukapish sielumanta kay allpaman shamushkani tukuy runakunata sirvinaynipasapa. Mana shamushkanichu sirviwanankunapa. Shamushkani wañushpa aypa runakunata kastigumanta salvanaynipasapa. 46Chaymanta Jesus disipulunkunawan Jeriko llaktapi chayarkansapa. Chaymanta chay llaktamanta disipulunkunawan llukshiptinkuna aypa runakuna Jesusta katirkansapa. Chay ñanpi suk mana kawakuk runa Timeopa wambran Bartimeo tiyarishpa kullkita mañakuykarkan. 47Chaypina chay runaka Nasaretmanta Jesus pasaykananta uyarishpa sinchita rimashpa Jesusta willarkan: —¡Jesus, ñawpa Davidpa miraknin, ñukatapish llakichiway! 48Chayta uyarishpankuna chay aypa runakuna michashpankuna willarkansapa upallayananpa. Chaypina ashwan sinchita willarkan: —¡Jesus, ñawpa Davidpa miraknin, ñukatapish llakichiway! 49Chaypina Jesuska riykashkanmanta shayarishpa willarkansapa: —Chay runata kayaychi. Chashna willaptin chay mana kawakuk runata kayashpankuna willarkansapa: —Ama llakiychu. Atarimuy. Jesus kayashunki. 50Chayta uyarishpa chay mana kawakuk runaka kapanta wishchukushpa brinkashpa Jesusta laduncharkan. 51Chaypina Jesuska tapurkan: —¿Imapití munanki yanapanaynipa? Chaypina chay runaka willarkan: —Maestru, ñawinita alliyachipay kashkan kawakunaynipa. 52Chaypina Jesuska chay runata willarkan: —Kan allita kreyiwashkaykirayku alliyachiyki. Allita kawakushpana rillay. Jesus chayta willaptinlla chay runaka kashkan kawakurkan. Chay ratumantapacha Jesusta katirkan chay ñanta riptin.


text:
2Ta ñihi xaan caha̱n ra Pablo ta ra Bernabé chihin ra cuan cha cuenda cuan. Tyicuan ta catyiso̱ ñu hermano Antioquía cuan chi ra Pablo ta ra Bernabé chihin suhva ca ra vatyi cuhun coyo ra Jerusalén. Vatyi cusandaa ra tyiño ihya chihin ra apóstol ta ra yɨhɨ́ ndaha ñu nyicu vehe ñuhu ñuu Jerusalén cuan. Tyicuan ta cuahan coyo ra. Ta ityi cuahan ra, yaha̱ ra ityi Fenicia ta Samaria. Ta canacatyi̱ ra chi ñu yɨhɨ́ cuenda Nyoo yoso caa sañá ñu cha ñima ñu Israel cuví tuhun chahnu cha chino̱ iñi ñu. Vatyi nacuhvá cuenda ñu chi ñu chi Nyoo. Ta tandɨhɨ ñu hermano cusɨɨ xaan cuñí ñu cha chitó ñu tuhun cuan.
FREE!
One App.
1550 Languages.


text: 1Watejmantachu qallarisqayku noqaykumanta allinta parlayta? Chayrí, wakinkuna jinachu cartasta qonawaykuta munashayku, allin qhawasqa kanaykupaj qankuna ukhupi? Chayrí, qankunachu cartasta qowasqayku allin qhawasqa kanaykupaj? 2Qankunamin noqaykoj cartasniyku kankichej sonqosniykupi qhelqasqa, rejsisqa, tukuy runaj leesqasnintaj. 3Arí, sut'i kashan qankuna Cristoj cartan kasqaykichej, jaywasqa qankunaman noqaykunejta. Mana tintawanchu qhelqasqa kashan, astawanqa kawsaj Diospa Espiritunwan; manallataj rumi tablapichu qhelqasqa, astawanqa aycha sonqos tablapi. 4Chayta sumajta yachayku Diospa ñawpaqempi Cristonejta. 5Manataj niykumanchu atinallaykuta, imatapis yuyanaykupaj noqallaykumanta jamusqanta; astawanqa chay ateyqa Diosmanta jamun. 6Kikin Diosllataj uj mosoj tratomanta yachachejkuna kanaykupaj churawarqayku, mana qhelqasqaman jinachu, astawanqa Espirituman jina. Leyman jina qhelqasqaqa wañuchin, Espiritutajrí kawsarichin. 7Rumipi qhelqasqa ley wañuypaj karqa chaypis, Diospa jatun kaynimpa k'anchayninwan jamorqa. Chayrayku israelitaspis mana qhawariyta aterqankuchu Moisespa uyantaqa, uyan anchata lliphipishasqanrayku. Chaywampis, chay k'anchayqa chharpuyaporqa. 8Kunanrí Espíritoj ruwaynimpi Diospa jatun kaynimpa k'anchaynenqa astawanraj lliphipenqa. 9Sichus chay wañuyman apaj ley Diospa jatun kayninta rikucherqa chayqa, manachu runata cheqampaj qhawasqa kaymanta willana, astawanraj Diospa jatun kayninta rikuchenqa? 10Kunan chay ñawpa leyqa manaña chaykama lliphipiyniyojchu, imaraykuchus Espíritoj lliphipiynenqa chay ujta atiparparin. 11Sitajchus chinkapoj ley ajina karqa chayqa, chay wiñaypaj kajqa may jinatarajchus lliphipishan. 12Chayrayku chayta yachaspaqa, sut'inta parlayku. 13Mana Moisés jinachu ruwayku. Payqa uyanta qhataykukorqa velowan, ama israelitas reparanankupaj, imachus chinkapusharqa, chaypa tukukuyninta. 14Paykunataj chayta mana entiendeyta aterqankuchu yuyayninku chharpuyasqanrayku, imaraykuchus kunan p'unchaykama ñawpaj tratota leejtinku, chay mana qhatarasqa veloqa, yuyayninkuta laqhayachin; chay velotaqa Cristolla qhatarayta atin. 15Kunan p'unchaykamapis Moisespa leyninta leejtinku, chay veloqa paykunaj sonqonku patapi churasqa kashan. 16Maypachachus pi israelita Señorman kutirikun chaypacharaj, chay veloqa qhechusqa. 17Señorqa Espiritumin; maypichus Señorpa Espíritun kashan, chaypi manaña kanchu ima jark'ajpis. 18Chayrayku tukuyninchej qhawashanchej uya qhatarasqa uj espejopi jina, Diospa jatun kaynimpa k'anchayninta. Jinataj Paypa rijch'ayninman Señorpa Espíritun tukuchishawanchej, astawan astawan Diospa jatun kaynin noqanchejpi rikuchikunampaj.


text: 1Israelqa uj uva sach'a jina poqoywan junt'a kashan. Aswan ashkhasman mirasqankuman jina aswan ashkha altarestapis jatarichillarqataj. Jallp'anqa aswan sumajman tukojtin, payqa yupaychana rumi sayantasnintapis sumajyachillarqataj. 2Israelpata sonqonqa iskayman p'itisqa kashan, kunantaj chay juchanmanta paganqa. Chay altaresninta Tata Diosqa thuñenqa, chay yupaychana rumi sayantasnintapis phirenqa. 3Kay ayllu ichapis nenqa: Mana tiyapuwaykuchu reyniyku, Tata Diosta mana manchachikusqaykurayku. Chaywampis, reyqa imatataj ruwayta atinman noqaykuraykuri? nispa. 4Paykunaqa parlaylla, parlaylla, yanqhallata imatapis ninku, juraspa trato ruwasqankutapis p'akillanku. Diospa justicianqa surk'us chawpipi wiñaj jaya qhora jina kanqa paykunapaj. 5Samariamanta runasqa kharkatitinku; waqanku chay Bet-avenpi torillo lanti chinkachisqa kasqanmanta. Chaymantamá chay llajtayojkuna, sacerdotesnintin jik'un jik'unta waqashanku, chay runaykachananku chinkasqanrayku. 6Chaywampis, torillo lantipuni Asiriaman apasqa kanqa chay jatun reyman jaywanankupaj. Jinamanta Efraínqa p'enqachisqa rikhurenqa. Israelpis p'enqakonqa chay lantimanta. 7Yaku patapi tuytoj k'aspi jina Samariamanta reyqa chinkarenqa. 8Bet-avenpi lanti yupaychana wasisqa thuñisqa kanqanku, maypichus Israel ayllu juchallej, chaykuna. Chay altaresninku pataspi qhepus, khishkaspis wiñanqanku, runastaj orqosta nenqanku: Pakaykuwayku, nispa; chhankastataj nenqanku: Pataykuman urmaykamuwayku, nispa. 9Tata Diosqa nin: Israelqa mana sayk'uspa juchallikullampuni, Gabaapi juchalliyta qallarisqankumantapacha. Juchallampipuni kashan. Chayraykumari wañuchinaku maqanakupis Gabaapi chay sajra runasta taripanqa. 10Munaspa, ima ratollatapis kay aylluta castigasaj. Ashkha naciones contrampi tantaykukonqanku, maypachachus jatun juchasninkumanta Noqaqa paykunata castigasaj chaypacha. 11Efraínqa mansuyachisqa vakilla jina erapi trillayta gustachikoj. Kunantajrí Noqa churani yugota chay k'acha kunkitanman carretata aysanampaj. Judá aradota aysanqa, Jacobtaj aysanqa rastrillota. 12Paykunaman nerqani: Cheqan kaj ruwayta tarpuychej; munakuy cosechata oqhariychej. Wakichiychej jallp'ata watejmanta tarpunaykichejpaj, imaraykuchus Tata Diosta mask'ana tiempo chayamunña, Pay jamuspa salvación parata apamunankama. 13Qankunatajrí juchallata tarporqankichej, oqharerqankichej sajra kajllata, mikhorqankichejtaj llulla poqoykunallata. Wañuchinaku maqanakupaj wakichisqa carretasniykipi, jinallataj chay ashkha soldadosniykipi atienekusqaykirayku, 14llajtasniykipi ch'ajwas oqharikonqa. Chay jark'achasqa wasisniykipis pampachasqa kanqanku, imaynatachus rey Salmán chay maqanaku p'unchaypi pampacharqa Bet-arbelta, jinata. Chaypacha mamata, wawasnintinta ch'allparqanku. 15Ajinallatataj qankunatapis qhatirisonqachej, Betelpi tiyakojkuna, chay jinata juchallisqaykichejrayku. Sut'iyarqamushajtin, Israelpa reynin wañonqa.


text: 1Chay hinaqa, tukuy nisqaykumanta aswan allinqa kaymi: Uma sacerdoten kapuwanchis, paymi Jesucristo hanaq pachapi manchana atiyniyoq Diospa paña ladonpi tiyaykurqan, 2hinaspa cheqaq karpapi Ch'uyay-ch'uya Cheqaspi servishan, chay karpaqa manan runaq ruwasqanchu karqan, aswanpas Señor Diosmi ruwarqan. 3Llapa uma sacerdoteqa ofrendakunata sacrificiokunata haywananpaq churasqan karqan, chaymi uma sacerdotenchispas imallatapas haywananpuni karqan. 4Kay pachapichus pay kashanman karqan chayqa, manan sacerdotechu payqa kanman karqan, kamachikuy simiman hina ofrendakunata haywananpaq churasqa sacerdotekuna kashaqtinqa. 5Ichaqa, chay sacerdotekunaq servisqanqa hanaq pachapi kaqkunaq llanthunmanmi rikch'akun. Dioswan Tupana Karpata ruwanan kashaqtinmi, Diosqa Moisesta nirqan: “Qhawariy, imaynatachus Sinaí orqopi rikuchirqayki chayman rikch'akuqtan tukuy imaymanatapas ruwanki”, nispa. 6Uma sacerdotenchis Jesucriston ichaqa aswan allin llank'anata chaskirqan, hinallataq payqa aswan allin rimanakuypi allipunachiq, chay rimanakuymi aswan allin prometesqakunayoq churasqa karqan. 7Chay ñawpaqkaq rimanakuychus tukuypi hunt'asqa kanman karqan chayqa, manan qhepakaq rimanakuyqa kanmanchu karqan. 8Ichaqa Señor Diosmi chay tiempo Israel runakunata phiñarikuspa nirqan: “P'unchaykunan chayamushan, chaypachan Israel runakunawanpas Judá runakunawanpas mosoqmanta rimanakusaq”, nispa 9Señor Diosqa nillantaqmi: “Manan Egipto suyumanta horqomuspa makinkumanta hap'ispa pusamusqay p'unchaypi ñawpa taytankuwan rimanakusqayta hinachu rimanakusaq. Paykunaqa manan rimanakusqayta hunt'arqankuchu, chaymi ñoqapas paykunataqa wikch'urqani”, nispa. 10Señor Diosqa nillarqantaqmi: “Qhepa p'unchaykunapiqa Israel runakunawan kay hinatan rimanakusaq: Paykunaq yuyayninkupin kamachikuy simiykunata churasaq, sonqonkupitaq chaykunata qelqasaq. Ñoqan paykunaq Diosninku kasaq, paykunataq ñoqaq llaqtay kanqaku. 11Huch'uypas hatunpas llapankun reqsiwanqaku, chaymi manaña pipas runamasintapas wawqentapas yachachinqachu: “Señorta reqsiy”, nispaqa. 12Mana chanin ruwasqankutapas pampachasaqmi, huchankutapas manañan astawanpas yuyarisaqñachu”, nispa. 13Mosoq rimanakuymanta Dios rimaspaqa, mawk'ayachipunmi ñawpaqkaq rimanakuytaqa. Unayniyoq kaqpas mawk'ayashaqpas kunallanmi chinkapunqa.


text: 1Llamp'u simiwan kutichikuqqa phiñakuytan thasnun, k'arak simin ichaqa astawan phiñachin. 2Yachayniyoqkunaq rimasqanqa yachaytan sumaqchan, mana yuyayniyoqkunan ichaqa yanqakunata rimarqarin. 3Señor Diosqa hinantin pachatan rikushan, allin runatapas mana allin runatapas qhawashanmi. 4Llamp'u simiwan rimayqa kawsarichinmi, waqllisqa k'arak rimaymi ichaqa sonqota k'irin. 5Mana yuyayniyoqqa taytanpa kunaykusqantan pisichan, anyaykusqata hap'ikuqmi ichaqa allin yuyayniyoq. 6Chanin runaqa wasinpi askha kaqniyoqmi, millay runapaqmi ichaqa tarisqankunapas uma nanaylla. 7Yachayniyoqkunaq siminqa yachaytan mast'arin, mana yuyayniyoqkunaqa manan chhaynatachu mast'arin. 8Señor Diosqa millay runakunaq sacrificio haywasqantan millakun, chanin runa mañakuqtinmi ichaqa kusikun. 9Señor Diosqa millay runakunaq imaynachus kawsasqantan millakun, pichus chanin kawsaqtan ichaqa munakun. 10Allin ñanta saqeqtaqa k'arak simiwanmi anyana, anyaykusqata mana uyarikuqqa wañunqan. 11Wañuy-pachatapas Ukhu-pachatapas Señor Diosqa sut'itan qhawashan, ¿chaychu runakunaq sonqontaqa mana rikunman? 12Uma hoqariqqa manan phiñariqninta munakunchu, manallataqmi yachayniyoqkunatapas tapurikunchu. 13Kusisqa sonqoqa uyatan sumaqchan, llakisqa sonqotaq uyata unphuyachin. 14Reparaq sonqoqa yachaytan maskhan, mana yuyayniyoqkunan ichaqa yanqa simikunawan saksaykun. 15Llakisqa sonqoyoqpaqqa sapa p'unchaypas sasakaman, kusisqa sonqoyoqpaqmi ichaqa sapa p'unchaypas kusikuyllapuni. 16Aswan allinqa wakcha kaspa Señor Diosta manchakuymi, qhapaq kaspa llakipakuymantaqa. 17Aswan allinqa munakuypa kasqanpi yuyu mikhuymi, cheqnikuypa kasqanpi wira waka aycha mikhuymantaqa. 18T'impuq sonqo runaqa ch'aqwatan sayarichin, mana usqhay phiñakuqmi ichaqa ch'aqwata thanichin. 19Qellaq ñanninqa khiskawan kanchachasqa hinan, chanin runaq purinanmi ichaqa sumaq ñan hina. 20Yachayniyoq churiqa taytantan kusichin, mana yuyayniyoq runan ichaqa mamanta pisichan. 21Mana yuyayniyoqqa zonzo-kayninwanmi kusikun, yuyayniyoqmi ichaqa chaninllatapuni kawsayta munan. 22Yuyaychaq mana kaqtinqa, imachus yuyaykusqakunan qollupun, askha yuyaychaqkuna kaqtinmi ichaqa yuyaykusqakunaqa hunt'akun. 23Runaqa kusikunmi allin tupasqata kutichisqanwan, tiemponpi rimasqapas may allinmi. 24Yachayniyoqqa kawsayman pusaq ñannintan purin, manan wañuyman pusaq ñannintachu purin. 25Señor Diosqa uma hoqariqpa wasintan raqayman tukuchin, viudaq hallp'antan ichaqa mana qechuchinchu. 26Señor Diosqa millakunmi millay runakunaq yuyaykusqankunataqa, sumaq sonqowan rimasqakunan ichaqa ch'uyakama. 27Suwakuyman k'askakuqqa wasintan sasaman tanqaykun, lluk'iykuyta cheqnikuqmi ichaqa kawsanqa. 28Chanin runaqa allintan yuyaykun kutichinanpaq, millay runan ichaqa millaykunata rimarqarin. 29Señor Diosqa millay runakunamantan karunchakun, chanin runakunaq mañakusqantan ichaqa uyarin. 30Munakuywan qhawariyqa sonqotan kusirichin, allin willakuyqa wakmantan kallpachallantaq. 31Sonqo kawsarichiq anyaykuyta uyariqqa yachayniyoqkunaq qayllanpin kusisqa kashanqa. 32Wanaykachiyta pisichaqqa pay kikintan pisichakun, anyaykusqata uyarikuqqa allin yuyaytan tarin. 33Señor Diosta manchakuqqa yachayniyoq-kaytan yachaqan, k'umuykukuq runaqa hatunchasqan kanqa.


text:
Dinusawru
Dinusawru (Dinosauria, grigu simimanta: Aeιvόσaupoς [Deinósavros] "manchay qaraywa") nisqakunaqa ñawpa-ñawpa pacha kawsaq kasqa uywakunas karqan, suchuqkunas, runap kayninmanta ancha aswan ñawpaqsi.
Lliwmanta aswan dinusawrukunaqa hatunkaraysi karqan, hukkunataq aswan uchuyllas, lliwmanta aswan uchuytaq wallpa hinas.
Huk Dinusawrukunaqa - ahinataq Triceratops, Brachiosaurus - yura mikhuqsi karqan, hukkunataq - ahinataq Tyrannosaurus rex - aycha mikhuqsi.
Dinusawrukunataqa tullunkunamantallam riqsinchik. Chayraykum manam riqsinchikchu, ima hinachus qaran, ukhu yawrinkuna karqan. Gideon Mantell sutiyuq kawsay yachaqpa warminsi Mary Ann Mantell 1825 huk dinusawrup kiruntas tarirqan Inlatirrapi. Qusanqa Iguanodon nispa sutincharqan. Richard Owen sutiyuq yachaqtaq chay ñawra wañusqaña uywakunata "wañusqa rikch'aqkunam" nispa Dinosauria sutincharqan.
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Dinusawru